PERKESO, JPM meterai NoC bantu ODP, ODS, OBB

KUALA LUMPUR , 6 April- Pertubuhan Keselamatan Sosial (PERKESO) dan Jabatan Penjara Malaysia (JPM) hari ini telah memeterai Nota Kolaborasi (NoC) dalam usaha memperluaskan peluang kerjaya, meningkatkan kemahiran dan menyediakan perlindungan sosial kepada Orang Diparol (ODP), Orang Diselia (ODS) dan Orang Bebas Berlesen (OBB). Menteri Sumber Manusia, V. Sivakumar berkata kolaborasi ini mempunyai implikasi positif dalam memberi peluang kedua kepada golongan ini."NoC itu juga membantu mereka menyesuaikan diri dengan kehidupan baharu. "Para majikan di seluruh dunia disaran memberi peluang kepada golongan ini mengisi kekosongan jawatan yang ada termasuklah jawatan yang kebiasaannya diisi oleh pekerja asing," katanya kepada pemberita di sini.

(NoC itu juga membantu mereka menyesuaikan diri dengan kehidupan baharu)


Pulau Pinang beri bantuan khas kewangan sempena Aidilfitri

GEORGE TOWN, 6 April- Seramai 7,078 penjawat awam Pulau Pinang bakal menerima bantuan khas kewangan (BKK) sebanyak 0.75 bulan gaji atau minimum RM1,500 sempena Hari Raya Aidilfitri pada tahun ini.Ketua Menteri, Chow Kon Yeow berkata, BKK yang akan dibayar pada 17 April nanti itu turut diberikan kepada semua petugas Pihak Berkuasa Tempatan (PBT) dan Badan Berkanun Negeri. "Menerusi Mesyuarat Majlis Kerajaan Negeri (MMK) yang berlangsung semalam, kerajaan negeri bersetuju meluluskan BKK yang dianggarkan membabitkan implikasi kewangan sebanyak RM10.95 juta kepada kerajaan negeri."Pemberian yang bakal dibayar pada 17 April ini turut dipanjangkan kepada semua pihak berkuasa tempatan (PBT) dan Badan Berkanun Negeri," katanya dalam kenyataan hari ini.Menurut beliau, selain anggota perkhidmatan awam negeri, penyelia dan guru Kelas Al-Quran serta Fardu Ain (KAFA), guru sekolah rendah agama rakyat (SRAR), guru sekolah menengah agama rakyat (SMAR), kakitangan SRAR, SMAR serta sekolah agama bantuan kerajaan (SABK), guru tahfiz, pondok dan tadika Islam (TADIS) serta guru dan kakitangan sekolah persendirian Cina Pulau Pinang turut menerima BKK sebanyak RM300.

(Ketua Menteri Pulau Pinang, Chow Kon Yeow / FOTO BERNAMA)

Katanya, selain sebagai persediaan menyambut Syawal yang lebih bermakna pada tahun ini, BKK tersebut adalah sebagai tanda penghargaan kerajaan negeri kepada semua anggota perkhidmatan awam negeri atas sumbangan dan komitmen yang tidak berbelah bahagi.


Pandu secara melulu, jurujual mengaku tidak bersalah

BATU PAHAT, 6 April-  Seorang jurujual mengaku tidak bersalah di Mahkamah Majistret Batu Pahat atas pertuduhan memandu melulu sehingga menyebabkan kematian seorang lelaki pada Mac lalu.Pengakuan dibuat Tan Min Chun, 32 tahun dihadapan Majistret Siti Zubaidah Mahat selepas pertuduhan dibacakan.Mengikut pertuduhan, dia didakwa memandu dalam keadaan melulu dan mengakibatkan Kamarulshahril A Samad, 43 tahun maut di lokasi kejadian.Kejadian berlaku pada 3.30 petang, 27 Mac lalu.Pertuduhan dibacakan mengikut seksyen 41(1) Akta Pengangkutan Jalan 1987.Sabit kesalahan memperuntukkan hukuman penjara tidak kurang lima tahun dan maksimum 10 tahun serta denda tidak kurang RM20,000 dan tidak lebih RM50,000 selain hilang kelayakan memegang atau mendapatkan lesen memandu lima tahun jika sabit kesalahan.Tertuduh dibenar ikat jamin sebanyak RM3,000 dengan seorang penjamin manakala 23 April ini tarikh serahan dokumen.

(Pertuduhan dibacakan mengikut seksyen 41(1) Akta Pengangkutan Jalan 1987)


Dua warga Bangladesh maut dihempap jengkaut

SIMPANG PULAI, 6 April- Dua pekerja warga Bangladesh maut dihempap jengkaut dalam kejadian di Kilang Sri Matec, Simpang Pulai malam tadi.Kedua-dua mangsa berusia antara 30 dan 40-an.Menurut Komander Operasi Jabatan Bomba dan Penyelamat Negeri, Mohd Sapri Yeop Mohammad, pihaknya menerima panggilan mengenai kejadian pada pukul 8.17 malam.Sebaik tiba di lokasi insiden, pihak bomba mendapati terdapat dua pekerja yang sedang menjalankan kerja-kerja di kuari berkenaan telah terperangkap di bawah jengkaut yang terbalik.Kerja-kerja mengeluarkan mangsa dibuat menggunakan peralatan khas dan bantuan jengkaut lain milik kilang tersebut.Mayat kemudian diserahkan kepada pihak polis untuk tindakan lanjut.


Pelantikan tetap doktor ikut kriteria, teratur

KUALA LUMPUR, 6 April- Perjawatan 12,800 doktor tetap secara berperingkat dalam tempoh tiga tahun menjelang 2025 meliputi pegawai perubatan yang telah menamatkan latihan siswazah dan berdaftar penuh dengan Majlis Perubatan Malaysia serta memenuhi syarat pelantikan secara tetap.Menteri Kesihatan Dr Zaliha Mustafa dalam satu kenyataan pada Rabu memaklumkan, Kementerian Kesihatan (KKM) komited dan akan menyusul perkara itu agar urusan perjawatan dan pelantikan dapat diuruskan secara teratur dan berkesan."Selain daripada itu, KKM juga sedang memperhalusi isu-isu yang lain berkaitan pegawai perubatan kontrak termasuk maklum balas yang dikumpul semasa sesi Townhall pada 22 Feb 2023 yang lalu."Perkara ini akan dibentangkan ke hadapan Jawatankuasa Peringkat Tertinggi (HLC) yang telah ditubuhkan berdasarkan keputusan kerajaan pada 31 Mac," katanya dalam kenyataan tersebut.Semalam, Perdana Menteri Datuk Seri Anwar Ibrahim mengumumkan seramai 12,800 daripada 20,330 doktor lantikan kontrak akan diserap ke jawatan tetap dalam tempoh tiga tahun dengan membabitkan peruntukan tambahan RM1.7 bilion.Mengulas lanjut, Dr Zaliha berkata kerajaan juga sedang mengkaji pemanjangan elaun lokum kepada pegawai dalam kumpulan pengurusan dan profesional di KKM selain pegawai perubatan."Di samping itu, KKM masih meneruskan pelantikan kontrak bagi tujuan latihan siswazah (housemanship) yang turut memberi implikasi kepada peningkatan kos emolumen KKM pada setiap tahun," katanya.


Bekas Speaker Selangor, Tan Sri Onn Ismail meninggal dunia

(Bekas Speaker Dewan Undangan Negeri (DUN) Selangor Tan Sri Onn)

SHAH ALAM, 6 April- Bekas Speaker Dewan Undangan Negeri (DUN) Selangor Tan Sri Onn Ismail, 84, meninggal dunia di kediaman anaknya di Kampung Raja Uda, Pelabuhan Klang pada 7.15 malam tadi.Perkara itu dimaklumkan anaknya Datin Paduka Datuk Nor Hayati ketika dihubungi Bernama.“Perkhabaran ayah (Onn Ismail) meninggal dunia itu benar. Ayah meninggal dunia sangat tenang. Beliau tidak mengidap sebarang penyakit kronik cuma sakit orang tua sahaja. Ada keluar masuk hospital tapi ayah pergi dengan tenang,” katanya ketika dihubungi.Onn berkhidmat sebagai Speaker DUN Selangor selama tiga penggal dari 1995 hingga 2008, Pengerusi Tetap UMNO Malaysia dari 2004 hingga 2007, Ahli Dewan Undangan Negeri (ADUN) Sementa selama tiga penggal dari 1974 hingga 1982  dan sebagai ADUN Selat Klang selama tiga penggal dari 1986 hingga 1995.Jenazah beliau dijangka disolatkan di Masjid Kampung Raja Uda dan dikebumikan di Tanah Perkuburan Kampung Raja Uda selepas solat Zohor, hari ini. -BERNAMA

(Tan Sri Onn berkhidmat sebagai Speaker DUN Selangor selama tiga penggal dari 1995 hingga 2008)


Doktor UM menang Anugerah Rachel Pearline 2023

(Profesor Obstetrik dan Ginekologi Universiti Malaya Dr Woo Yin Ling)

KUALA LUMPUR, 6 April- Profesor Obstetrik dan Ginekologi Universiti Malaya Dr Woo Yin Ling memenangi Anugerah Rachel Pearline 2023 sebagai pengiktirafan terhadap sumbangan globalnya kepada penyelidikan dan amalan kanser di negara berpendapatan rendah dan sederhana.Menurut kenyataan daripada Yayasan Rose, Dr Woo telah mengkonseptualisasikan dan melaksanakan Program ROSE (Removing Obstacles to Servical ScrEening) iaitu program saringan serviks inovatif yang menggabungkan pensampelan kendiri HPV.Program tersebut menawarkan pilihan untuk menggunakan ujian swab kendiri kepada wanita sebagai satu  pendekatan yang cepat, tidak menyakitkan dan berkesan untuk membolehkan ujian PCR HPV dijalankan.“Ujian diproses di makmal Yayasan ROSE sendiri yang menyediakan perkhidmatan pemeriksaan serviks berpusat menggunakan ujian HPV dan keputusan dihantar terus ke telefon bimbit wanita melalui SMS atau WhatsApp.“Wanita yang didapati positif HPV kemudiannya disambungkan ke hospital tertier terdekat untuk mendapatkan rawatan,” menurut kenyataan itu.Sejak 2019, Program ROSE telah menyaring lebih 23,000 wanita di seluruh Semenanjung  Malaysia, Sabah dan Sarawak, dengan kebanyakan mereka terdiri daripada komuniti yang kurang  berkemampuan dan kurang disaring.Dr Woo dalam kenyataan sama berkata ia adalah penghormatan besar untuk Malaysia dan pengiktirafan tersebut adalah bukti bahawa rakyat Malaysia boleh menjayakan banyak perkara jika mereka bekerjasama.“Program ROSE adalah kemuncak usaha kerjasama yang besar daripada ramai rakyat Malaysia yang percaya kepada visi Malaysia untuk bebas daripada kanser serviks,” katanya.Program ROSE dilancarkan pada Januari 2019 oleh Timbalan Perdana Menteri dan Menteri Pembangunan Wanita, Keluarga dan Masyarakat Datuk Seri Dr Wan Azizah Wan Ismail.Program tersebut adalah inisiatif Yayasan ROSE yang bermatlamat menjadikan Malaysia antara negara pertama di rantau ini yang bebas daripada kanser serviks, iaitu kanser kedua paling banyak dihidapi wanita di bawah umur 44 tahun, di negara ini.


KDN terima 150,000 permohonan kewarganegaraan

(Menteri Dalam Negeri,Datuk Seri Saifuddin Nasution Ismail ketika ditemui wartawan selepas Majlis Penerapan Nilai Murni dan Iftar KDN Madani di Ibu Pejabat Polis Kontinjen (IPK) Terengganu)

KUALA TERENGGANU, 6 April- Kementerian Dalam Negeri (KDN) setakat ini telah menerima sebanyak 150,000permohonan untuk mendapatkan status kewarganegaraan termasuk kes kanak-kanak tanpa negara.Daripada jumlah itu, kementerian berkenaan telah membuat keputusan meluluskan atau menolak terhadap 5,700 permohonan sejak Januari lalu dengan menetapkan sasaran menyelesaikan sekurang-kurangnya 10,000 permohonan pada tahun ini.Menterinya, Datuk Seri Saifuddin Nasution Ismail berkata, pelbagai faktor di ambil kira pihaknya menyebabkan keputusan permohonan ditolak serta gagal memenuhi kesemua syarat keperluan dokumentasi.Pertimbangan permohonan isu kewarganegaraan adalah tertakluk kepada Perlembagaan Persekutuan Malaysia.“Saya telah membuat keputusan 5,700 permohonan setakat ini dalam keputusan itu ada yang lulus ada yang tidak, jadi yangg tidak lulus itu tentulah mempunyai sebab yang jelas.“Paling penting adalah semasa kami membuat pertimbangan untuk membuat keputusan, kami tidak akan kompromi soal aspek keselamatan negara, soal ketulenan sesuatu permohonan yang diangkat, pemohon mesti menunjukkan komitmen yang jelas bahawa dia akan tinggal di negara ini,”katanya.Beliau berkata demikian ketika selepas Majlis Penerapan Nilai Murni dan Iftar KDN Madani di Ibu Pejabat Polis Kontinjen (IPK) Terengganu, di Kuala Terengganu.

(Datuk Seri Saifuddin Nasution Ismail pada Majlis Penerapan Nilai Murni dan Iftar KDN Madani di Ibu Pejabat Polis Kontinjen IPK) Terengganu, di Kuala Terengganu)


Pengarah syarikat didakwa tawar suapan RM7.5 juta untuk Annuar Musa

(Abdul Hamid Shaikh Abdul Razak Shaikh (depan) hadir di Mahkamah Sesyen Kuala Lumpur bagipertuduhan menawarkan rasuah RM500,000)

KUALA LUMPUR, 5 April- Pengarah Hydroshoppe Sdn Bhd, Datuk Abdul Hamid Shaikh Abdul Razak Shaikh mengaku tidak bersalah di Mahkamah Sesyen sini atas pertuduhan menawarkan suapan RM500,000 setahun selama 15 tahun bagi faedah Tan Sri Annuar Musa berhubung proses pengambilalihan konsesi Menara Kuala Lumpur.Tertuduh menawarkan suapan tersebut melalui Datuk Tan Ser Lay.Suapan diberi sebagai dorongan kepada Menteri Komunikasi dan Multimedia ketika itu untuk mempercepat proses pengambilalihan pengurusan dan pentadbiran konsesi Menara Kuala Lumpur oleh syarikat berkenaan.Dia dituduh melakukan perbuatan itu di Kementerian Komunikasi dan Multimedia, Pusat Pentadbiran Kerajaan Persekutuan, Putrajaya antara Julai dan Ogos tahun lalu. Pertuduhan mengikut Seksyen 16(6)(B) Akta SPRM 2009 dan boleh dihukum di bawah Seksyen 24(1) akta sama.Sabit kesalahan boleh dipenjara tidak lebih 20 tahun, denda tidak kurang lima kali ganda jumlah atau nilai suapan atau RM10,000 mengikut mana-mana yang lebih tinggi.

(Abdul Hamid Shaikh Abdul Razak Shaikh (tengah) ketika keluar dari Mahkamah SesyenKuala Lumpur hari ini)


Perlis jadi negeri rintis JPKKP

ARAU, 5 April- Perlis bakal menjadi negeri pertama yang melantik Jawatankuasa Pembangunan dan Keselamatan Kampung Persekutuan (JPKKP) dalam masa terdekat berdasarkan komposisi sedia ada sebelum ini.Keputusan tersebut dicapai susulan pertemuan Timbalan Perdana Menteri, Datuk Seri Dr. Zahid Hamidi yang merupakan Menteri Kemajuan Desa dan Wilayah (KKDW) bersama Pengerusi Badan Perhubungan UMNO Perlis, Datuk Rozabil Abdul Rahman.Menurut Rozabil, proses pelantikan tersebut akan diumumkan dalam masa terdekat dan JKKKP tersebut bukan bertujuan untuk mewujudkan pertindihan fungsi dengan JKKK lantikan negeri, sebaliknya akan membantu masyarakat setempat mendapatkan perkhidmatan lebih baik daripada peringkat kepimpinan setempat."Setiap daripada cawangan kampung itu, kita akan ada penubuhan JPKKP. Kita mewakili kerajaan Persekutuan,bagaimana kerajaan negeri boleh melaksanakan MPKK itu. Saya serah kepada kerajaan negeri atas kebijaksanaan mereka tapi kita akan buat cara kita dan ini akan mewakili kerajaan Persekutuan di dalam negeri Perlis," kata Rozabil kepada pemberita di sini.Beliau yang juga Ketua UMNO Bahagian Arau menyatakannya kepada media selepas pertemuan dengan Timbalan Perdana Menteri, Datuk Seri Dr. Zahid Hamidi pada Majlis Santunan Kasih Ramadan Peringkat Perlis.Turut hadir, Ketua UMNO Bahagian Kangar, Datuk Dr. Fathulbari Mat Jahya dan Ketua UMNO Bahagian Padang Besar, Ruzaini Rais.


KKDW komited perkasa TVET, penuhi permintaan industri

ARAU, 5 April- Latihan Teknikal dan Vokasional (TVET) akan terus diperkasa menerusi agensi-agensi di bawah Kementerian Kemajuan Desa dan Wilayah (KKDW) bagi memenuhi permintaan industri dan penyumbang kepada pertumbuhan ekonomi.Langkah itu juga selaras dengan globalisasi ekonomi berasaskan kemajuan teknologi dan mobiliti tenaga kerja global.KKDW akan memberi tumpuan kepada para pelajar di kawasan desa agar mereka mampu bersaing dalam pasaran kerja setelah menjadi graduan TVET dengan kelebihan kemahiran teknikal.Menterinya, Datuk Seri Dr. Ahmad Zahid Hamidi turut menzahirkan keyakinan bahawa jurusan TVET mampu diperluaskan dalam jurusan tahfiz dan kerjasama tersebut akan terus diperkukuh dan ditambah baik berdasarkan keperluan pasaran kerja semasa."Kebolehpasaran pekerjaan mereka melebihi 90%. Ini harus dipertingkatkan malah sesetengah TVET yang memberikan perhatian terhadap penyelenggaraan kapal terbang, tahap kebolehpasaran pekerjaan mereka ialah 98.4%.Inilah yang mahu kita buktikan kepada masyarakat bahawa pelaburan yang dilakukan pihak kerajaan melalui TVET khususnya KKDW akan memberikan keberhasilan yang baik," kata Zahid kepada pemberita pada Majlis Santunan Kasih Ramadan Peringkat Perlis Di Pusat Kegiatan Masyarakat (KEMAS) Simpang Empat, Perlis. Turut hadir Menteri Besar Pahang, Datuk Seri Wan Rosdy Wan Ismail, Timbalan Menteri KKDW, Datuk Hajah Rubiah Haji Wang serta Ketua Setiausahanya, Datuk Seri Ramlan Harun.Pada majlis tersebut beliau turut menyantuni 150 anak-anak yatim dari seluruh Perlis dan menyampaikan Kit Peralatan Quick Win KEMAS kepada 60 peserta kemahiran dibawah kelolaannya.


Jangan jadikan masjid medan politik - Agong

(Al-Sultan Abdullah Ri’ayatuddin Al-Mustafa Billah Shah)

BACHANG, 5 April- Yang Dipertuan Agong, Al-Sultan Abdullah Ri’ayatuddin Al-Mustafa Billah Shah bertitah agar umat Islam terus menjaga keharmonian serta kesucian institusi masjid agar tidak menjadi medan politik oleh mana-mana pihak.Baginda mahu masjid menjadi sebuah institusi yang cukup mulia, sekali gus menjadi contoh kepada agama lain."Kita tidak mahu adanya institusi masjid dijadikan tempat berpecah belah. Kita semua harus menentukan keharmonian masjid agar tetap dipelihara oleh kita umat Islam, bukan terletak pada pihak pemimpin semata-mata dan lebih penting ialah kariah masjid berkenaan."Saya akan sentiasa mengingatkan supaya masjid tidak boleh dicampur dengan unsur-unsur politik, waima sesiapa sekalipun," titahnya pada Majlis Pemasyhuran Masjid Ar-Razzaq dan Majlis Berbuka Puasa di sini.Hadir sama Raja Permaisuri Agong, Tunku Azizah Aminah Maimunah Iskandariah dan turut diiringi Yang Dipertua Negeri Melaka, Tun Mohd Ali Rustam dan Ketua Menteri, Datuk Seri Ab Rauf Yusoh.Dalam pada itu, Al-Sultan Abdullah turut mengucapkan tahniah di atas pelantikan Datuk Seri Ab Rauf sebagai Ketua Menteri Melaka ke-13 serta menzahirkan ucapan terima kasih kepada bekas Ketua Menteri, Datuk Seri Sulaiman Md Ali yang menguruskan lawatan Seri Paduka ke negeri berkenaan sebelum ini.Pada majlis berkenaan, Seri Paduka berkenan menandatangani plak pemasyhuran masjid itu serta menyampaikan sumbangan kepada 100 penerima.Seri Paduka berdua juga berkenan menunaikan solat Maghrib berjemaah bersama rakyat jelata.

(Al-Sultan Abdullah Ri’ayatuddin Al-Mustafa Billah Shah (kiri) dan Tunku Azizah AminahMaimunah Iskandariah (kanan) berkenan menyampaikansumbangan kepada 100 penerima)


Negeri Sembilan sasar pelaburan dalam industri aeroangkasa

SEREMBAN, 5 April- Kerajaan Negeri Sembilan dalam perbincangan untuk mengusahakan pemasangan pesawat ringan dan Kenderaan Udara Tanpa Pemandu (UAV) menerusi projek Lembah Aeroangkasa (NSAV) bersama syarikat dari Korea Selatan.Menurut Exco Pelaburan, Perindustrian, Keusahawanan, Pendidikan dan Modal Insan Negeri Sembilan, Datuk Dr Rafie Abdul Malek, beliau akan memastikan bahawa pihaknya bersedia daripada aspek ketersediaan kawasan serta kualiti pekerja agar hasrat untuk memajukan industri aeroangkasa tersebut dapat dicapai."Penglibatan Korea Selatan ini masih dalam perbincangan. Semasa saya di sana bersama Menteri MITI, Tengku Datuk Seri Zafrul, ada hasrat dari syarikat Korea Selatan untuk melabur di negara dalam industri aeroangkasa. Kita akan susul perkara itu dan melihat bagaimana kerjasama tersebut boleh direalisasikan untuk mereka melabur di Negeri Sembilan," kata Rafie kepada pemberita pada program Majlis Menyambut Kedatangan Delegasi dari Jabatan Perdagangan Guangxi, China ke Negeri Sembilan, di sini.Dalam pada itu, pembangunan lembah aeroangkasa Negeri Sembilan yang melibatkan Turkish Aerospace Industries (TAI) dijangka akan dimulakan menjelang akhir tahun ini.Seramai 100 orang jurutera Malaysia sedang menjalani latihan bagi persediaan untuk melaksanakan operasi berkenaan aero angkasa itu.


Solat hajat buat keselamatan rakyat Palestin esok - Mohd Na'im

KUALA LUMPUR, 5 April- Jabatan Perdana Menteri (Hal Ehwal Agama) mengajak rakyat Malaysia dan seluruh dunia untuk mengutuk sekeras-kerasnya serangan rejim Israel terhadap jemaah Palestin yang berada di Masjid Al-Aqsa sehingga menimbulkan kecederaan pada Rabu."Tindakan rejim Israel yang menceroboh masjid tersebut adalah biadap dan amat tidak bertanggungjawab. Malah, ia berulang setiap tahun ketika umat Islam menjalani ibadah di bulan Ramadan," menurut kenyataan hari ini.Justeru, demi mendoakan kesejahteraan saudara Islam di Palestin, Menterinya, Datuk Dr Mohd Na'im Mokhtar mengarahkan masjid-masjid seliaan Jabatan Agama Islam Wilayah Persekutuan Jabatan Kemajuan Islam Malaysia (JAKIM) untuk mengadakan solat hajat pada esok.Ia melibatkan Masjid Tuanku Mizan Zainal Abidin dan Masjid Putra di Putrajaya serta Masjid Wilayah di ibu negara.Masjid dan surau di bawah pentadbiran Jabatan Agama Islam Wilayah Persekutuan (JAWI) juga telah diminta untuk menganjurkan solat hajat pada hari yang sama."Bersempena bulan Ramadan al-Mubarak ini, marilah bersama-sama kita mendoakan keselamatan dan kesejahteraan kepada saudara-saudara kita di Palestin," katanya.

(Rejim Israel melakukan kekerasan ke atas jemaah Palestin di perkaranganMasjid Al-Aqsa di Baitulmaqdis hari ini/AFP)


(Inisiatif tersebut akan diteruskan selepas ini meliputi semua kawasan dengan kerjasama semua pihak)

KUALA LUMPUR, 5 April- Sebanyak 120 kotak mengandungi lapan jenis sayuran diagihkan secara percuma kepada warga dan kakitangan Parlimen.Ahli Dewan Negara, Senator Datuk Dr Mohd Hatta Md Ramli berkata selain menyantui semua warga kerja di Parlimen, inisiatif itu turut membantu mereka yang terkesan dengan kenaikan harga barang.Inisiatif tersebut akan diteruskan selepas ini meliputi semua kawasan dengan kerjasama semua pihak."Tujuannya adalah untuk sama-sama merasalah pada bulan Ramadan ini  hasil tuaian mereka dan sebelum ini pun ahli parlimen di Lumut memang kita ada hubungan baik dengan petani sayur di Cameron."Masa PKP  COVID -9 dulu  memang kita bertukar barang. Kami bawa ikan dri pasar dan mereka bawa turun sayur dri Cameron Highlands dan edar kepada rakyat," kata Mohd Hatta kepada RTM selepas pengagihan sayuran di hadapan Dewan Serbaguna di Parlimen di sini.

(Senator Datuk Dr Mohd HattaSayuran percuma diagih kepada warga, kakitangan Parlimen)


SEREMBAN, 5 April- Kerajaan Negeri Sembilan menyerahkan sumbangan sebanyak RM552,600 kepada seluruh pusat tahfiz dan sekolah pondok yang berdaftar di negeri itu.Menteri Besar, Datuk Seri Aminuddin Harun berkata bantuan itu diharap dapat membantu meningkatkan kecemerlangan pelajar yang bukan sahaja datang dari negeri berkenaan, malah dari luar Negeri Sembilan."Bantuan ini diharap dapat membantu meningkatkan kecermelangan pelajar-pelajar tahfiz di Negeri Sembilan yang ramai pelajarnya bukan saja daripada penduduk Negeri Sembilan, tetapi juga dari luar Negeri Sembilan."PINTA ataupun PINTAS adalah merupakan satu gabungan persatuan institut tahfiz dan pondok Negeri Sembilan dan sumbangan hari ini adalah sejumlah RM552,600. Dan sumbangan tahunan dana tahfiz ini kita telah mula sejak tahun 2019. "Sebanyak 78 buah tahfiz seluruh Negeri Sembilan di bawah persatuan PINTA ini. Jumlah keseluruhan pelajar lebih kurang 6,000 orang, kakitangan dan guru lebih kurang 400 ke 500 orang," kata Aminuddin dalam sidang media Mesyuarat Exco di sini.

(Sumbangan lebih RM550,000 pusat tahfiz, sekolah pondok berdaftar N9/Foto hiasan)


Warga emas maut motosikal bertembung lori pasir

(Mangsa, Muhamad Samad, 72, meninggal dunia di lokasi kejadian)

BESUT, 5 April- Seorang warga emas maut selepas motosikal yang ditungganginya bertembung dengan sebuah lori pasir dalam kejadian di Jalan Lata Tembakah, Jerteh, di sini, Terengganu.Insiden dipercayai berlaku semasa lori berkenaan dalam perjalanan ke tapak projek pembinaan jalan di Kampung Seberang La, Pasir Akar.Semasa tiba di tempat kejadian, motosikal yang ditunggangi mangsa, Muhamad Samad, 72, dari arah Kampung Bukit Payong telah keluar dari simpang secara tiba-tiba.Akibat pertembungan itu, mangsa yang juga seorang penoreh getah meninggal dunia di tempat kejadian kerana cedera parah di kepala.Mayat mangsa dibawa ke Hospital Besut untuk bedah siasat.Ketua polis Daerah Besut, Superitenden Abdul Rozak Muhammad ketika dihubungi mengesahkan kejadian dan memberitahu kes disiasat dibawah Sek 41(1) APJ 1987.

(Lori pasir yang terlibat kemalangan jalan raya di Jalan Lata Tembakah, Besut)


Tindakan saman kenderaan di bahu jalan HRPB ditangguhkan - Polis Perak

IPOH, 5 April- Tindakan saman terhadap individu yang meletakkan kenderaan di bahu jalan Hospital Raja Permaisuri Bainun (HRPB) dekat sini ditangguhkan sehingga bulan depan.

Ketua Polis Perak, Datuk Seri Mohd Yusri Hassan Basri berkata, penangguhan itu dibuat demi kepentingan dan kebajikan pengguna susulan parkir sedia ada masih dalam proses menaik taraf.Beliau turut berharap kerjasama daripada semua pihak untuk mematuhi peraturan ditetapkan."Saya nasihatkan orang ramai agar beri kerjasama supaya pakir kenderaan di luar kawasan hospital dengan secara teratur dan tidak menghalang kenderaan lain serta lalu lintas terutama pergerakan ambulans keluar masuk."Jika melakukan halangan tersebut, pihak saya terpaksa mengeluarkan saman," katanya ketika menghadiri Program 'High Profile Policing' (HPP) Bazar Ramadan PDRM Ipoh 2023 di Bazar Ramadan Stadium, di sini.Mohd Yusri berkata, keputusan penangguhan tersebut dibuat hasil pertemuan dengan Exco Kesihatan Sumber Manusia, Integrasi Nasional dan Hal Ehwal Masyarakat India Negeri, A.Sivanesan pada Isnin lalu.

(Mohd Yusri Hassan Basri pada Program HPP Bazar Ramadan PDRM Ipoh 2023di Bazar Ramadan Stadium, Ipoh)


SEREMBAN, 5 April- Sebanyak 22 buah lokasi di seluruh Negeri Sembilan telah ditetapkan bagi penganjuran program Mantai Perdana yang akan diadakan pada 20 April ini bersempena Aidilfitri.Menteri Besar, Datuk Seri Aminuddin Harun berkata pada hari tersebut juga, daging lembu akan dijual pada harga RM37 sekilogram di setiap lokasi penganjuran program Mantai Perdana itu."Mantai Perdana akan dipengurusikan oleh Exco Pertanian, YB Bakri. Beliau akan menyelaras seluruh perjalanan program Mantai Perdana Negeri Sembilan ini," kata Aminuddin ketika ditemui pemberita dalam sidang media selepas Mesyuarat Exco di sini.Tambahnya, semua tempahan daging oleh orang ramai akan dilakukan menerusi aplikasi dan portal AgroBazaar Online kendalian Lembaga Pemasaran Pertanian Persekutuan (FAMA).

(Datuk Seri Aminuddin berkata Mantai Perdana di 22 lokasi seluruh Negeri Sembilan)


Sentimen tanah rizab Melayu sekadar naratif pembangkang

(Datuk Seri Anwar (kanan) dan Nik Nazmi (tengah) pada sidang media di Bangunan Perdana Putra/BERNAMA)

PUTRAJAYA, 5 April- Wujud naratif yang dimainkan pembangkang di Parlimen berhubung isu keluasan tanah rizab Melayu di Kedah.Menteri Sumber Asli dan Alam Sekitar, Nik Nazmi Nik Ahmad berkata, sejak awal lagi, pembangkang cuba menggunakan sentimen tanah rizab Melayu semakin berkurang."Jadi dakwaan di peringkat negeri Kedah ialah ada penambahan selepas itu pada tahun 2023, jadi data itu tidak sampai kepada peringkat kerajaan Persekutuan."Yang ingin saya tegaskan ialah sebenarnya dari awal ada naratif yang cuba mereka mainkan, sebab kalau kita tengok soalan pertanyaan parlimen itu dari awal dia tulis dalam kurungan tanah rizab Melayu dalam kurungan semakin berkurangan."Jadi mereka nak mainkan sentimen tanah rizab Melayu berkurangan tersebut dan apabila saya menjawab secara keseluruhan tanah rizab Melayu telah meningkat dan YB Maran bangun ketika itu dan dia membangkitkan soal hak Melayu terancam dan sebagainya," kata Nik Nazmi berkata kepada media di sini.

(Kementerian Sumber Asli dan Alam Sekitar menyifatkan wujudnya naratif yang dimainkan pembangkang di Parlimen berhubung isu keluasan tanah rizab Melayu di Kedah)


Kaunter zakat pandu lalu diwujudkan di Kangar - MAIPs

(Kaunter zakat pandu lalu Masjid Alwi)

KANGAR, 5 April- Majlis Agama Islam dan Adat Istiadat Melayu Perlis (MAIPs) mengambil inisiatif dengan mewujudkan kaunter zakat pandu lalu yang beroperasi di sini.Dua buah masjid menjadi perintis iaitu Masjid Alwi dan Masjid Al-A’la Behor Temak yang bermula sejak 1 April lalu.Ketua Pegawai Eksekutif MAIPs, Mohd Nazim Mohd Noor berkata, kaedah tersebut dilihat lebih mudah terutama bagi mereka yang bekerja atau mempunyai urusan di luar yang tidak sempat singgah di masjid untuk membayar zakat.Katanya, konsep itu dilihat lebih cepat, mudah dan menjimatkan masa.Selain kaedah pandu lalu ini, pembayaran secara biasa kepada amil di masjid turut disediakan sepertimana kelaziman selain pembayaran secara dalam talian.Kadar zakat fitrah yang ditetapkan di Perlis untuk tahun ini adalah kekal RM7.

(Kaunter zakat pandu lalu Masjid Al-A’la Behor Temak)


Dua bot Vietnam ceroboh perairan negara ditahan

(Dua bot nelayan Vietnam ceroboh perairan negara di Kuala Terengganu)

KUALA TERENGGANU, 5 April- Dua bot nelayan Vietnam dikesan menceroboh perairan negara dan ditahan Maritim Terengganu sekitar 133 dan 134 batu nautika timur laut sini menerusi Op Naga Barat dan Kuda Laut, semalam. Pengarah Maritim Terengganu, Kepten Maritim Mohd Khairulanuar Abd Majid berkata pihaknya mengesan sebuah bot yang mencurigakansedang menjalankan aktiviti penangkapan ikan dan bertindak melarikan diri sebaik mengesan pihaknya.Namun tindakan pantas Maritim Terengganu berjaya menghalang bot-bot berkenaan keluar dari perairan negara. Pemeriksaan mendapati, tekong gagal mengemukakan dokumen lesen yang sah dan kebenaran menangkap ikan di perairan negara. Kesemua tujuh kru termasuk tekong berumur 19 hingga 59 tahun itu juga tidak mempunyai dokumen pengenalan diri dan permit pekerja asing yang sah. Bot dan kesemua peralatan menangkap ikan termasuk diesel dianggarkan bernilai RM3 juta dirampas.Kes disiasat mengikut Akta Perikanan 1985 kerana tidak memiliki sebarang lesen dan permit kerja untuk melakukan pengoperasian penangkapan hasil laut di perairan negara dan Akta Imigresen 1959/63 kerana tidak mempunyai dokumen pengenalan diri yang sah.

(Maritim Terengganu kesan dua bot nelayan ceroboh perairan Kuala Terengganu)


Banjir kilat landa bandar Gua Musang

(Penunggang motosikal meredah banjir kilat di bandar Gua Musang)

GUA MUSANG, 5 April- Hujan lebat selama satu jam setengah mengakibatkan beberapa kawasan di bandar sini dinaiki air dalam kejadian banjir kilat, hari ini.Dalam kejadian kira-kira pukul 1.30 petang itu, pengguna jalan raya sempat memuat naik gambar dan video di laman media sosial yang memaparkan beberapa kenderaan meredah air bertakung, selain terdapat juga pengguna yang terkandas.Antara kawasan terjejas adalah di hadapan Ibu Pejabat Polis Daerah (IPD) Gua Musang di Bandar Baru, persimpangan lampu isyarat bandar Gua Musang dan Taman Tropika.Sekretariat Jawatankuasa Pengurusan Bencana Daerah Gua Musang, Mohd. Yussalmi Mohd. Yusoff berkata, sehingga pukul 3.30 petang hujan masih berlaku di sini.Katanya, pihaknya menerima aduan sebuah kenderaan tersangkut dalam banjir kilat kira-kira pukul 2.50 petang di hadapan IPD Gua Musang dan usaha menyelamat segera dijalankan.Pihaknya turut menasihatkan pengguna jalan raya supaya berhati-hati dan tidak meredah kawasan air yang bertakung kerana boleh membahayakan nyawa.


Program lahirkan tenaga kerja berkemahiran tinggi diperkasa

KUALA LUMPUR, 5 April - Kementerian Sumber Manusia (KSM) akan menyelaras  program digital dengan kerjasama kementerian dan agensi berkaitan dalam usaha melahirkan tenaga kerja berkemahiran tinggi dalam bidang digital.Timbalan Menteri Sumber Manusia, Mustapha@Mohd Yunus Sakmud berkata ini termasuk memperkasa latihan kepada tenaga pengajar dan meningkatkan penyertaan belia dalam bidang berkenaan.

"Kementerian Sumber Manusia melalui Jabatan Pembangunan Kemahiran telah membangunkan sebanyak 182 Standard Kemahiran Pekerjaan Kebangsaan (NOSS) berkaitan bidang digital. "Sebagai contoh pengaturcaraan dan penyiaran serta aktiviti penerbitan dan telekomunikasi standard pekerjaan yang dibangunkan. Ini boleh menjadi rujukan kepada semua penyedia latihan terutamanya institusi latihan TVET untuk melatih bakat mahir Negara berkaitan bidang digital," katanya. Beliau menjawab pertanyaan Senator Robert Lau Hui Yew di Parlimen.


140 ‘hotspot’ ponteng puasa di Pulau Pinang - JHEAIPP

(Seorang lelaki ditahan makan dan minum di tempat awam di siang hari pada bulan Ramadan)

GEORGETOWN, 5 April- Sebanyak 140 kawasan panas atau ‘hotspot’ dikenal pasti Jabatan Hal Ehwal Agama Islam Pulau Pinang (JHEAIPP) sebagai kawasan yang kerap menjadi tumpuan kaki tidak berpuasa.Menurut Ketua Penolong Pengarah JHEAIPP, Anwar Ismail, ke arah itu, pihaknya dengan kerjasama Majlis Bandaraya Pulau Pinang (MBPP), Kementerian Kesihatan (KKM) dan agensi bersepadu lain terus menggerakkan operasi untuk mengambil tindakan.Katanya, bukan hanya tertumpu di kawasan ‘hotspot’, operasi juga menjurus kepada premis makanan yang menjual makanan kepada orang yang tidak berpuasa."Insya Allah kita akan laksanakan kesemua operasi di 'hotspot' yang telah kita kenal pasti memang menjadi tempat tumpuan orang yang tidak berpuasa. Lebih kurang 140 hotspot berada dibawah pemantauan dan pemerhatian kita," katanya selepas mengadakan operasi sekitar sini.Dalam operasi yang disertai Anwar itu, seramai 30 lelaki beragama Islam ditahan kerana disyaki tidak berpuasa.Umat Islam di Pulau Pinang yang didapati sengaja makan atau minum di khalayak ramai tanpa sebarang halangan atau uzur syar’ie ketika Ramadhan boleh dikenakan tindakan undang-undang iaitu denda atau penjara atau kedua-duanya sekali.Berdasarkan Seksyen 15 Enakmen Undang-Undang Jenayah Syariah Negeri Pulau Pinang 1996, individu terlibat boleh didenda tidak melebihi RM1,000 atau penjara tidak melebihi enam bulan atau kedua-duanya sekali bagi kesalahan pertama.


(Pelanggan dinasihatkan agar membuat semakan akaun melalui perbankan internet myBSN atau mesin ATM BSN)

KUALA LUMPUR, 5 April- Bayaran Sumbangan Tunai Rahmah (STR) fasa dua dikreditkan ke akaun bank BSN penerima berdaftar secara berperingkat mulai hari ini. Pelanggan dinasihatkan agar membuat semakan akaun melalui perbankan internet myBSN atau mesin ATM BSN. Menurut kenyataan kenyataan BSN, pembayaran secara tunai juga bermula hari ini di seluruh bank itu. Pelanggan perlu membawa kad pengenalan untuk tujuan pengesahan. "Semakan status kelayakan dan maklumat lanjut berkaitan pembayaran itu boleh dirujuk di portal rasmi STR melalui pautan https://bantuantunai.hasil.gov.my atau boleh menghubungi Lembaga Hasil Dalam Negeri Malaysia (LHDNM) Hotline STR melalui talian 1800-88-2747, menurut kenyataan itu.

(Pembayaran STR fasa dua bermula hari ini)


60 kawasan pedalaman Sarawak terlibat pelaksanaan PoP - KKD

KUALA LUMPUR, 5 April - Sebanyak 60 kawasan pedalaman di Sarawak telah dikenal pasti untuk pelaksanaan hab rangkaian gentian optik baharu (PoP).Ini bagi memastikan kapasiti perkhidmatan jalur lebar di sesuatu lokasi mencukupi.Timbalan Menteri Komunikasi dan Digital (KKD), Teo Nie Ching optimis liputan jalur lebar di negeri itu akan mencapai 90 peratus dengan terlaksananya projek berkenaan.

"Sampai suku keempat memang liputan 4G untuk kawasan di Sarawak adalah 87.12 %. Oleh sebab itu masih ada 684 menara yang sedang dilaksana dan kita percaya apabila kesemua sudah siap boleh mencapai 90 % liputan untuk Sarawak."Selain daripada itu di bawah Jendela, pelaksanaan PoP...kami telah kenal pasti 60 kawasan pendalaman untuk pelaksanaan PoP ini dengan peruntukan RM80 juta," katanya.Beliau berkata demikian bagi menjawab soalan Senator Datuk Bobbey Suan di Parlimen.


Operasi SAR seorang lagi mangsa bot karam di Tanjung Jerijeh diteruskan

TANJUNG MANIS, 5 April- Operasi mencari dan menyelamat (SAR) seorang lagi mangsa kejadian bot karam di perairan Tanjung Jerijeh diteruskan hari ini. Pengarah Zon Maritim Tanjung Manis, Agensi Penguatkuasaan Maritim Malaysia (Maritim Malaysia), Komander Maritim Gilbert Tinggak Numpang berkata, operasi melibatkan radius pencarian seluas 20.2 batu nautika.Jelasnya empat buah aset daripada pasukan penyelamat digerakkan untuk SAR tersebut.Kaedah selaman juga dilakukan di kawasan bot karam oleh tujuh penyelam daripada Jabatan Bomba dan Penyelamat Malaysia (JBPM) Sungai Merah Sibu."Enam krew bot yang karam tersebut sempat mengambil jaket keselamatan sebelum terjun ke laut, lima daripada mereka dijumpai selamat dan terapung berdekatan bot, manakala seorang lagi dilaporkan hilang.Mangsa yang belum ditemui dikenali sebagai Wong Pak Wei berusia 25 tahun," katanya.

(Pasukan penyelamat mendengar taklimat berkaitan operasi SAR seorang lagi mangsa yang masih hilang)

Terdahulu, Maritime Rescue Sub Center (MRSC) Kuching telah mengaktifkan operasi SAR pada pukul 12.45 tengah hari semalam setelah menerima laporan sebuah bot karam di Perairan Tanjung Jerijeh.Berdasarkan maklumat daripada salah seorang mangsa yang terselamat, mereka telah dilanda ribut sekitar pukul 6.30 petang Isnin yang mengakibatkan bot mereka terbalik.


13 projek PPR bakal dibina, manfaatkan lebih 12,000 penghuni

KUALA LUMPUR, 5 April - Kerajaan sedang merancang membina 13 projek Program Perumahan Rakyat (PPR) baharu di semua 13 negeri dan bakal memanfaatkan 12,400 penghuni baharu.Timbalan Menteri Pembangunan Kerajaan Tempatan, Akmal Nasrullah Mohd Nasir berkata ia bakal dilaksana melalui Belanjawan Madani 2023 menerusi peruntukkan hampir RM390 juta.

"PPR kali ini kita akan melalui proses tender, yang kedua juga kita cadang buat 13 rumah bermaksud setiap negeri akan terima satu projek PPR maka sebab itu permintaan kita dengan setiap negeri adalah sebaiknya untuk kerajaan negeri memberi tanah secara percuma ataupun bayaran secara nominal kerana ini akhirnya akan memanfaatkan warga atau negeri tersebut," katanya.Beliau menjawab soalan yang dikemuka Senator Datuk Dr Nuing Jeluing di Parlimen.Mulai tahun ini, Kementerian Pembangunan Kerajaan Tempatan (KPKT)  akan memberi keutamaan projek PPR kepada kerajaan negeri yang menyediakan tapak tanah secara percuma atau dengan kadar premium nominal.


(Mangsa dikenali sebagai Aqil Rasydan Razmi berusia lingkungan 20-an)

SITIAWAN, 5 April- Seorang lelaki maut selepas lori dipandunya terjatuh ke dalam laut di Terminal Maritim Lumut, Manjung, Perak awal pagi tadi.Mangsa dikenali sebagai Aqil Rasydan Razmi berusia lingkungan 20-an.Menurut Komander Operasi Jabatan Bomba dan Penyelamat Negeri, Mohd Azizi Zakaria, pihaknya menerima panggilan mengenai kejadian pada pukul 5.30 pagi sebelum sepasukan anggota dari Balai Bomba dan Penyelamat (BBP) Sitiawan dan Pulau Pangkor digerakkan ke lokasi insiden."Sebaik tiba, sebuah lori 10 tan dengan seorang pemandu di dalamnya didapati telah terjatuh ke dalam laut sedalam 11 meter."Mangsa berjaya dibawa naik pada pukul 9.45 pagi dan disahkan maut oleh pegawai perubatan hospital," kata Mohd Azizi kepada media di sini. Mayat mangsa diserahkan kepada polis untuk tindakan lanjut.

(Lelaki maut lori dipandu jatuh dalam laut)


Dua lelaki ditahan disyaki seleweng diesel bersubsidi

SIMPANG PULAI, 5 April- Dua lelaki ditahan kerana disyaki menyeleweng lebih 32,000 liter minyak diesel bersubsidi di Kampung Kepayang, di sini sejak tiga bulan lalu.Suspek warga tempatan berusia 49 dan 47 tahun itu menjadikan premis kolam ikan sebagai tempat pengumpulan diesel bersubsidi tanpa permit.Pengarah Kementerian Perdagangan Dalam Negeri dan Kos Sara Hidup (KPDN) Perak, Datuk Kamalludin Ismail berkata, serbuan dibuat hasil risikan terhadap aktiviti pembelian diesel secara berulang di stesen minyak sekitar."Perbuatan itu dipercayai dilakukan menggunakan lori yang diubah suai. Diesel berkenaan dikumpul dan disimpan dalam tangki bawah tanah sebelum dijual kepada pihak industri.Dalam sebulan, enam kali penghantaran dibuat, hasil maklumat awal, tangki besar ini akan dihantar ke Pulau Pinang untuk tujuan penyelewengan," katanya.

(Datuk Kamalludin Ismail, Pengarah KPDN Perak)

Dalam serbuan tersebut, pihaknya turut menyita lima unit peralatan pam penyedut minyak dan dua buah lori yang digunakan untuk membeli dan mengedar minyak diesel.Kes disiasat bawah Akta Kawalan Bekalan 1961 dan Peraturan-peraturan Kawalan Bekalan 1974.


Jawatan Timbalan Exco Melaka diumum esok - Rauf

AYER KEROH, 5 April - Barisan Timbalan Exco Kerajaan Negeri Melaka akan diumumkan selepas Majlis Mesyuarat Kerajaan Negeri (MMKN), esok. Ketua Menteri Melaka, Datuk Seri Ab Rauf Yusoh berkata semua exco akan mempunyai timbalan masing-masing dalam usaha melancarkan lagi pentadbiran kerajaan negeri.

"Saya rasa zaman saya menguruskan ini adalah lebih sesuai meletakkan jawatan Timbalan Exco untuk lebih bekerjasama dan membangunkan Melaka. Bagi saya ketika ini saya memerlukan semua wakil rakyat untuk menunjukkan bahawa tidak ada yang tidak diberi peranan bersama-sama saya membangunkan negeri Melaka," katanya. Beliau berkata demikian pada sidang media selepas Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia di Balai Istiadat, Seri Negeri, di sini. Mengenai lantikan exco kerajaan negeri yang baharu, Ab Rauf berkata ia mencerminkan kabinet kerajaan persekutuan dengan mengabungkan dua atau tiga kementerian dalam satu porfolio.


Klinik rawatan khas kesuburan lelaki bakal diwujudkan

KUALA LUMPUR, 5 April - Kerajaan akan menambah baik rawatan kesuburan dengan mewujudkan klinik rawatan kesuburan khas untuk lelaki.Timbalan Menteri Pembangunan Wanita, Keluarga dan Masyarakat, Aiman Athirah Sabu berkata ini kerana masalah kesuburan lelaki di Malaysia berada di tahap yang membimbangkan.Beliau berkata, perkara itu menyumbang kepada penurunan kadar kelahiran negara selain faktor kesuburan pasangan dan perubahan gaya hidup masa kini.

"Mengambil pendekatan proaktif, LPPKN juga telah mewujudkan klinik kesejahteraan lelaki yang telah pun beropersi pada oktober 2022 di klinik subfertiliti Kuala Lumpur."Pada tahun 2023 akan diperluaskan ke enam lagi klinik LPPKN di seluruh semenanjung Malaysia dan juga Sarawak. Klinik ini menawarkan ujian kesihatan lelaki, khidmat nasihat masalah sosial dan amalan gaya hidup sihat dan rawatan ubat untuk membantu meningkatkan kesuburan lelaki memandangkan pada masa ini masalah ketidaksuburan dalam kalangan lelaki semakin meningkat," katanya.Beliau menjawab pertanyaan Senator Datuk Dr. Dominic Lau Hoe Chai di Parlimen.Tambah Aiman, kerajaan akan meneruskan inisiatif kepada pasangan yang ingin mendapatkan rawatan kesuburan seperti pengecualian cukai rawatan sehingga RM6,000, program bantuan subsidi rawatan permanian berhadas dan kemudahan tuntutan perbelanjaan rawatan oleh penjawat awam.


Lelaki ditahan miliki rokok seludup

JOHOR BAHRU, 5 April- Seorang lelaki ditahan kerana disyaki memiliki pelbagai jenis rokok seludup.Ketua Polis Daerah Seri Alam, Superintendan Mohd Sohaimi Ishak berkata, suspek warga tempatan berusia 46 tahun itu diberkas di rumahnya di Taman Johor Jaya, di sini pukul 4.05 petang semalam."Hasil serbuan, polis merampas 21 kotak rokok pelbagai jenama. Nilai rampasan termasuk sitaan sebuah kereta dianggarkan bernilai RM108,000," katanya.

Suspek direman dua minggu bagi membantu siasatan mengikut seksyen 135(1)(d) Akta Kastam 1967 dan seksyen 116 C Akta Kastam 1967.


Agong dan Raja Permaisuri berkenan melawat Melaka

BATU BERENDAM, 5 April - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berangkat tiba untuk lawatan dua hari di Melaka bermula hari ini.Seri Paduka Baginda berdua berserta anakanda Tengku Puteri Afzan Aminah Hafizatullah Al-Sultan Abdullah dan Tengku Puteri Jihan Azizah 'Athiyatullah Al-Sultan Abdullah tiba di Lapangan Terbang Antarabangsa Melaka (LTAM) Batu Berendam pada pukul 11.56 pagi dengan pesawat khas.Pasangan diraja disambut oleh Yang di-Pertua Negeri, Tun Mohd Ali Mohd Rustam bersama isteri, Toh Puan Asmah Abdul Rahman, Ketua Menteri Melaka, Datuk Seri Ab Rauf Yusoh dan barisan Exco Kerajaan Negeri yang baharu dilantik.Al-Sultan Abdullah dijadual mengadakan kunjungan di bazar Ramadan Peringgit petang ini.

(Pesawat khas yang membawaYang di-Pertuan Agong Al-Sultan Abdullah Ri'ayatuddin Al-Mustafa Billah Shahdan Raja Permaisuri Agong Tunku Azizah Aminah Maimunah Iskandariahtiba di Lapangan Terbang Antarabangsa Melaka)

Baginda berdua juga berkenaan untuk hadir ke Majlis Pemasyhuran Masjid Ar-Razak, Bachang seterusnya berbuka puasa bersama rakyat di masjid berkenaan.Esok, Yang di-Pertuan Agong dijadual menerima mengadap Ahli Majlis, Majlis Agama Islam Melaka (MAIM) di Hotel Casa De Rio, Banda Hilir sebelum berangkat pulang.


Kadar pengangguran suku tahun keempat 2022 catat penurunan

KUALA LUMPUR, 5 April - Kadar pengangguran pada suku tahun keempat 2022 mencatat penurunan kepada 3.6 peratus berbanding 4.5 peratus dalam tempoh sama pada 2021.Timbalan Menteri Sumber Manusia, Mustapha@Mohd Yunus Sakmud berkata daripada jumlah tersebut, kadar pengangguran dalam kalangan belia dan graduan turut mencatat penurunan kepada 10.7 peratus berbanding 11.7 peratus pada suku tahun keempat 2021.Katanya penurunan didorong oleh inisiatif pantas kerajaan dengan meningkatkan kadar penyertaan tenaga buruh menerusi pelbagai agensi di bawah Kementerian Sumber Manusia.

"Semasa pandemik kadar melonjak kepada 45% namun telah berjaya dikurangkan kepada sebelum pandemik. Menurut Jabatan Perangkaan Malaysia, kadar pengangguran pada suku tahun keempat 2022 ialah 36% ."Ini jelas menunjukkan kadar pengangguran pada suku tahunan keemapt 10.7% berbanding 11.7% pada suku tahun keempat 2021," katanya.Beliau berkata demikian ketika menjawab soalan Senator Datuk John Ambrose di Parlimen.


Tiga lelaki ditahan selepas samun wanita

KULIM, 5 April- Tiga lelaki ditahan selepas dipercayai menyamun seorang wanita di Taman Seri Akasia, di sini, Isnin lalu. Ketua Polis Daerah Kulim, Superintenden Mohd Redzuan Salleh berkata, ketiga-tiga suspek berusia 20 hingga 30 tahun itu ditahan semalam di beberapa lokasi berbeza di Kedah dan Pulau Pinang."Dua lelaki ditahan di Junjong dan Machang Bubok, Kulim dan seorang lagi suspek ditahan di Bukit Mertajam, Pulau Pinang.Polis turut merampas barangan samun, sebuah motosikal, telefon bimbit dan beg milik wanita tersebut yang di dalamnya mengandungi pelbagai dokumen penting," katanya.

(Barangan milik mangsa turut ditemui ketika serbuan dilakukan)

Semakan mendapati kesemua suspek mempunyai rekod kesalahan lampau berkaitan jenayah dan dadah.Saringan air kencing mendapati kesemua mereka positif dadah jenis methamphetamine.Suspek direman untuk siasatan lanjut.


Suami isteri didakwa memegang pasport pekerja warga asing tanpa kuasa sah

IPOH, 5 April - Sepasang suami isteri didakwa di Mahkamah Majistret Ipoh atas dua pertuduhan iaitu memegang pasport pekerja warga asing tanpa kuasa yang sah dan menjalankan perniagaan pemberi pinjam wang tanpa lesen yang sah.Chang Cheong Chin, 51 dan Niarini Situmorang 31, mengaku tidak bersalah selepas pertuduhan ke atasnya dibacakan di hadapan Hakim S.Punitha.Bagi pertuduhan pertama, kedua dua tertuduh didakwa memiliki empat pasport warga Indonesia tanpa kebenaran yang sah di nombor 20, Hala Pulai Jaya 7 Bandar Pulai Jaya, Ipoh pada pukul 10.15 pagi, 30 Mac lalu.Mereka didakwa mengikut Seksyen 12(1)(f) Akta Pasport 1966 (Akta 15) dibaca bersama Seksyen 34 Kanun Keseksaan.Jika sabit kesalahan boleh didenda tidak melebihi RM10,000 atau penjara maksimum lima tahun atau kedua-duanya sekali.Manakala bagi pertuduhan kedua, mereka didakwa memberi pinjam wang tanpa lesen kepada dua wanita warga Indonesia.

Mereka didakwa atas kesalahan menjalankan perniagaan pemberi pinjam wang tanpa lesen yang sah dengan memberi pinjam wang kepada Fatimawati Hilmi dan Lisma.Bagi kesalahan itu, mereka didakwa bawah Seksyen 5(2) Akta Pemberi Pinjam Wang 1951 dibaca bersama Seksyen 34 Kanun Keseksaan.Jika sabit kesalahan mereka boleh didenda tidak melebihi RM1 juta atau penjara maksimum lima tahun atau kedua-duanya sekali.Kedua tertuduh dibenar ikat jamin sebanyak 12,000 setiap orang dengan seorang penjamin berasingan. Hakim menetapkan 24 Mei depan sebagai sebutan semula kes bagi serahan dokumen dan lantikan peguam.


KPM pastikan MBPK terus terima pendidikan berkualiti

KUALA LUMPUR, 5 April - Usaha memantapkan program Pendidikan Khas di Malaysia terus dipergiat Kementerian Pendidikan Malaysia (KPM) dengan memberi penekanan kepada enam teras strategik.Timbalannya, Lim Hui Ying berkata enam strategik itu meliputi penambahbaikan akses dan mobiliti, pemantapan sumber manusia, pemantapan pengajaran dan pembelajaran, penambahbaikan sistem sokongan, pemantapan pengurusan data, dan pemantapan tadbir urus.Beliau berkata, semua usaha yang dilaksanakan adalah bagi memastikan setiap Murid Berkeperluan Pendidikan Khas (MBPK) menerima pendidikan yang berkualiti.

"Data pada 31 januari 2023 menunjukkan terdapat seramai 107,020 orang MBPK berbanding 97,220 orang pada tahun 2021 dan 93,951 pada tahun 2020. Sehubungan dengan itu, KPM akan terus menyediakan akses pendidikan kepada MBPK terutama sekolah dengan kesediaan keperluan pendidikan khas bergantung kepada tahap kefungsian murid, intervensi serta sokongan yang diperlukan. "Berdasarkan prinsip ini juga, KPM telah diberi sejumlah peruntukan pada setiap tahun bagi memperkasa pendidikan khas," katanya.Beliau menjawab soalan dikemukakan Senator Datuk Ras Adiba Radzi di Parlimen.


60 pelajar MRSM Gerik keracunan makanan

IPOH, 5 April- Seramai 60 pelajar Maktab Rendah Sains Mara (MRSM) Gerik mengalami keracunan makanan selepas dipercayai makan juadah ayam masak merah ketika berbuka puasa pada Ahad lepas.Exco Kesihatan, Sumber Manusia, Integrasi Nasional dan Hal Ehwal Masyarakat India Perak, A Sivanesan berkata, pelajar tingkatan satu hingga lima MRSM itu mengalami gejala seperti sakit perut, cirit birit, muntah dan sakit kepala.Jelasnya, kerajaan negeri kecewa dengan kejadian tersebut berikutan ia melibatkan jumlah pelajar yang ramai."Saya nak tahu siapa sebenarnya pengusaha kafeteria itu, siapa sebenarnya penyelia, macam mana mereka memeriksa makanan yang dimasak?Ini ini adalah suatu kejadian yang serius dan saya akan bentang ke mesyuarat exco dan saya akan minta secara bertulis daripada Jabatan Pendidikan Perak berkaitan tindakan," katanya kepada pemberita di Bangunan Perak Darul Ridzuan di sini.

(A Sivanesan, Exco Kesihatan, Sumber Manusia, Integrasi Nasional dan Hal Ehwal Masyarakat India Perak)

Tambah beliau, 10 sampel klinikal sudah diambil dari dapur dewan makan asrama tersebut untuk dianalisis.Arahan penutupan selama tiga hari dikeluarkan terhadap pengurusan dewan makan berkenaan mengikut Akta Makanan 1983 bagi tujuan pembersihan.


Pewartaan Tanah Kesultanan lindungi orang asli Johor

JOHOR BAHRU, 5 April- Pewartaan Tanah Kesultanan bagi penempatan dan rizab orang asli di Johor bukan bermaksud tanah tersebut menjadi milik peribadi Sultan Johor, Sultan Ibrahim Sultan Iskandar.Sebaliknya, bagi melindungi dan menjaga hak mereka supaya tiada mana-mana pihak mengambil kesempatan atau menyalahguna tanah rizab tersebut.Menteri Besar, Datuk Onn Hafiz Ghazi berkata, orang asli di negeri itu dilindungi beberapa undang-undang bagi menjaga hak mereka.Ia termasuk Akta Orang Asli 1954 (Akta 134), Enakmen Tanah Kesultanan 1934, Kanun Tanah Negara (Akta 828) dan Kaedah-kaedah Tanah Johor 1966.“Orang asli Johor boleh menggunakan dan menikmati hasil hutan seperti yang termaktub dalam Akta Orang Asli 1954.Sejarah telah membuktikan bahawa semenjak pemerintahan Almarhum Sultan Abu Bakar lagi dan sebelum wujudnya Akta Orang Asli 1954, kedudukan dan penempatan orang asli di negeri Johor telah dijaga dan dibela oleh Kesultanan Johor,” katanya dalam satu kenyataan.

(Datuk Onn Hafiz Ghazi, Menteri Besar Johor / Foto Pejabat Menteri Besar)

Jelas Datuk Onn Hafiz, kerajaan Johor menerima pelbagai aduan mengenai ekploitasi terhadap orang asli oleh pihak tidak bertanggungjawab untuk kepentingan peribadi.Antara aduan diterima ialah penerokaan secara tidak sah tanah-tanah rizab orang asli yang dibangunkan untuk tujuan komersial.Mereka juga digunakan sebagai jurupandu untuk memburu hidupan liar yang dilindungi bawah Akta Pemuliharaan Hidupan Liar.


Edar 63,120 gram canabis, mekanik dihadap ke mahkamah

BATU PAHAT, 5 April - Seorang mekanik lelaki berumur 37 tahun dihadapkan ke Mahkamah Majistret Batu Pahat atas pertuduhan mengedar 63,120 gram dadah jenis canabis di Yong Peng, di sini pada 26 Mac lalu.Mohd Borhan Saim mengangguk faham terhadap pertuduhan dibacakan oleh Timbalan Pendakwa Raya, Siti Khadijah Khalid.Mengikut kertas pertuduhan, kesalahan dilakukan pukul 8:30 malam di Jalan Kampung Parit Selamat, Mukim Tujuh.Kes akan disebut semula di Mahkamah Yong Peng, 30 Mei ini bagi mendapatkan laporan penuh kimia.Tertuduh tidak diwakili peguam dan tidak dibenarkan ikat jamin.

Kes dibacakan di hadapan Majistret Siti Zubaidah Mahat, mengikut Seksyen 39 B (1) (A) Akta Dadah Berbahaya 1952.


Tiga muka baharu dilantik exco Melaka, dua digugurkan

AYER KEROH, 5 April- Tiga muka baru dilantik dalam pentadbiran kerajaan negeri Melaka, hari ini.Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia barisan exco berkenaan berlangsung di hadapan Yang Dipertua Negeri Melaka, Tun Mohd Ali Mohd Rustam di Balai Istiadat, Seri Negeri.Ahli Dewan Undangan Negeri (ADUN) Asahan, Fairul Nizam Roslan dilantik sebagai Exco Sains, Teknologi, Inovasi dan Komunikasi Digital.ADUN Ayer Limau, Datuk Hameed Mytheen Kunju Basheer pula, dilantik sebagai Exco Kerja Raya, Infrastruktur, Kemudahan Awam dan Pengangkutan.Manakala ADUN Kesidang, Seah Shoo Chin dilantik sebagai Exco Pembangunan Usahawanm Koperasi dan Hal Ehwal Pengguna.

(ADUN Asahan, Fairul Nizam Roslan; ADUN Ayer Limau, Datuk Hameed Mytheen Kunju Basheer dan ADUN Kesidang, Seah Shoo Chin dilantik exco baharu kerajaan negeri Melaka)

Turut mengangkat sumpah pada istiadat berkenaan, ADUN Paya Rumput, Datuk Rais Yasin sebagai Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana.Diikuti ADUN Telok Mas, Datuk Abdul Razak Abdul Rahman sebagai Exco Pelancongan, Warisan, Seni dan Budaya.Selain itu, ADUN Merlimau, Dr. Muhamad Akmal Saleh dan ADUN Pengkalan Batu, Datuk Kalsom Nordin, masing-masing dilantik sebagai Exco Kemajuan Desa, Pertanian dan Keterjaminan Makanan dan Exco Pembangunan Wanita, Keluarga dan Komuniti.Turut dilantik, ADUN Ayer Molek, Datuk Rahmad Mariman dan ADUN Machap Jaya, Ngwe Hee Sem juga dilantik kembali sebagai exco kerajaan negeri sebagai Exco Pendidikan, Pengajian Tinggi dan Hal Ehwal Agama dan Exco Kesihatan, Sumber Manusia dan Perpaduan.ADUN Gadek, VP Shanmugam mengekalkan jawatan sebagai Exco Pembangunan Belia, Sukan dan Badan Bukan Kerajaan (NGO) sekaligus melengkapkan senarai exco Melaka.Sementara itu, dua ADUN yang digugurkan ialah ADUN Rembia, Datuk Muhammad Jailani Khamis yang sebelum ini memegang portfolio Pelancongan, Warisan dan Kebudayaan serta ADUN Serkam, Datuk Zaidi Attan yang menjawat jawatan Exco Perumahan, Kerajaan Tempatan dan Alam Sekitar.


Op Samseng Jalanan: 2,033 saman dikeluarkan sepanjang Ramadan

SUNGAI PETANI, 5 April- Sebanyak 2,033 saman dikeluarkan atas pelbagai kesalahan sempena Op Samseng Jalanan yang dijalankan sepanjang Ramadan ini.Ketua Polis Daerah Kuala Muda, ACP Zaidy Che Hassan berkata, pihaknya turut menyita 97 buah kenderaan.Jelas beliau, antara kesalahan dikesan ialah tidak mempunyai lesen memandu, pemandu serta penunggang bawah umur, kenderaan tidak mempunyai cukai jalan dan insuran, ubah suai ekzos, tiada brek dan brek tidak berfungsi dengan baik."Sepanjang tempoh operasi, dua orang 'mat Rempit' turut ditahan dan disiasat bawah Sekysen 379 A Kanun Keseksaan.

(ACP Zaidy Che Hassan, Ketua Polis Daerah Kuala Muda)

Antara lokasi panas perlumbaan haram ialah di Lagenda Height, persimpangan Sungai Batu, persimpangan AIMST University, Merbok dan di beberapa lokasi lain," katanya.Sehingga 2 April lalu, sebanyak 2,134 kes kemalangan direkodkan dan 36 mangsa meninggal dunia.


Pesara guru rugi lebih RM585,000 akibat 'phone scam'

IPOH, 5 April- Seorang pesara guru kerugian lebih setengah juta ringgit selepas diperdaya sindiket penipuan panggilan telefon yang menyamar sebagai ejen insurans.Ketua Polis Perak, Datuk Seri Mohd Yusri Hassan Basri berkata, wanita berusia 59 tahun itu menerima panggilan tersebut pada Isnin lalu ketika berada di rumahnya di Hutan Melintang, Perak."Mangsa dikatakan mempunyai tuntutan insuran sebanyak RM68,800 di sebuah hospital swasta di ibu negara.Selepas menafikan tuntutan berkenaan, panggilan itu kemudian disambung kepada lelaki yang menyamar sebagai pegawai polis," katanya.

Mangsa diminta membuat pindahan keseluruhan wang ke akaun peribadi bagi tujuan siasatan sumber kewangan.Akibat cemas dan ketakutan, mangsa juga telah memberikan maklumat perbankan kepada individu tersebut.Kesemua wang berjumlah lebih RM585,000 hasil simpanan, wang pencen serta pinjaman itu disedari hilang ketika mangsa ingin mengeluarkan wang dari bank.Kes disiasat mengikut Seksyen 420 Kanun Keseksaan.


Penglibatan rakyat bantu KDN jalankan tanggungjawab

PETALING JAYA, 5 April-Rakyat disaran agar melibatkan diri dalam setiap aktiviti anjuran agensi di bawah Kementerian Dalam Negeri (KDN).Ini bagi memudahkan pelaksanaan dasar kementerian itu kepada golongan sasar.Timbalan Menteri Dalam Negeri Datuk Seri Dr Shamsul Anuar Nasarah berkata, penglibatan itu sekaligus meningkatkan kefahaman rakyat berkait dasar kementerian."Secara tidak langsung ini menunjukkan gambaran bahawa eratnya hubungan rakyat dengan agensi-agensi. Saya menggalakkan supaya rakyat juga menjadi mata dan telinga pihak berkuasa", katanya Beliau ditemui pemberita pada Majlis Penerapan Nilai-Nilai dan Iftar Warga Ibu Pejabat Polis Daerah Petaling Jaya, di sini pada Selasa.Turut hadir Timbalan Ketua Polis Negara Tan Sri Razarudin Husain, Ketua Polis Selangor Datuk Hussein Omar Khan dan Ketua Polis Daerah Petaling Jaya ACP Mohamad Fakhrudin Abdul Hamid.

(Timbalan Menteri Dalam Negeri Datuk Seri Dr Shamsul Anuar Nasarah/FOTO RTM)


Perangi masalah malpemakanan kanak-kanak fokus lima teras

KUALA LUMPUR, 5 April -Pelan Strategik Kebangsaan Memerangi Masalah Beban Berganda Malpemakanan Dalam Kalangan Kanak-Kanak Malaysia 2023-2030 memfokuskan lima teras dalam menangani pemakanan tidak seimbang golongan tersebut.Timbalan Perdana Menteri Datuk Seri Dr Ahmad Zahid Hamidi berkata antara teras tersebut ialah mengukuhkan tadbir urus kesejahteraan pemakanan melalui perundangan, komitmen politik dan pihak berkepentingan.Ia dibincangkan dan diperhalusi dalam mesyuarat Jawatankuasa Khas yang dipengerusikan Datuk Seri Dr Ahmad Zahid hari ini.Mesyuarat memberikan tumpuan terhadap aspek pemakanan seimbang kepada golongan muda dan belia yang akan menjadi pemacu pembangunan negara di masa hadapan.Pelan itu menyasarkan impak kepada kanak-kanak di bawah 18 tahun termasuk golongan rentan sebagai satu usaha mencegah dan mengawal masalah itu daripada terus meningkat sekali gus mengurangkan beban kerajaan menanggung kos rawatan.Kanak-kanak yang mengalami masalah pemakanan akan membesar menjadi dewasa yang berisiko tinggi menghidapi masalah penyakit tidak berjangkit yang memerlukan pembiayaan rawatan amat tinggi sepanjang hayat.


Sultan Perak rasmi Masjid Jamek Taman Yayasan

TAIPING, 5 April-Sultan Perak Sultan Nazrin Muizzuddin Shah berkenan berangkat ke Majlis Berbuka Puasa dan Perasmian Masjid Jamek Taman Yayasan di Taiping Perak.Ketibaan Baginda kira-kira jam 6:50 petang disambut Menteri Besar Perak Datuk Seri Saarani Mohamad, Setiausaha Kerajaan Negeri Datuk Ahmad Suaidi Abdul Rahim dan Mufti Perak, Datuk Dr Wan Zahidi Wan Teh.Baginda kemudian berkenan menanam pokok di pekarangan bangunan sebelum merasmikan masjid tersebut.Ia diikuti bacaan doa perasmian oleh Pegawai Tadbir Agama Taiping Kamal Izat Ahmed dan bacaan ayat suci al-Quran.Sultan Nazrin kemudian berkenan berbuka puasa bersama kira-kira 500 jemaah dan menunaikan solat maghrib berjemaah di masjid yang siap dibina pada 5 Julai 2013 itu, sebelum berangkat ke majlis santapan, diikuti solat isyak serta solat tarawih.Masjid berkenaan boleh memuatkan kira-kira 600 jemaah mula dibina pada 23 April 2012, dilengkapi ruang solat utama, bilik imam, tempat wuduk wanita dan lelaki, kemudahan pengurusan jenazah dan pejabat pentadbiran.

(Sultan Perak Sultan Nazrin Muizzuddin merasmikan Masjid Jamek Taman Yayasan Taiping/FOTO FB mptaiping)


Tahap kemajuan RTS Link Johor Bahru-Singapura capai tahap 32%

JOHOR BAHRU, 4 April-Projek Rapid Transit System (RTS) Link yang menghubungkan Johor Bahru dan Singapura dijangka siap mengikut jadual Disember 2025 dengan status terkini insfrastuktur landasan mencapai 32 peratus. Ia merangkumi komponen seperti depoh, stesen, jajaran darat dan marin yang telah 20 peratus siap ketika ini. Exco Kerja Raya, Pengangkutan dan Infrastruktur negeri, Mohamad Fazli Mohamad Salleh berkata pembinaan projek RTS Link yang akan beroperasi 2026 ini akan menyelesaikan masalah kesesakan kedua-dua negara.   " Kita menjangkakan seramai 10,000 pengguna RTS akan menggunakan perkhidmatan ini bagi setiap satu jam. Kita juga mempunyai landasan berkembar Gemas-Johor Bharu dan IRT (Iskandar Rapid Transit) melibatkan perkhidmatan bas dan keretapi . Sebaik sahaja siap projek-projek ini, kita akan dapat wujudkan jaringan pengangkutan yang baik buat Johor", jelasnya selepas Lawatan Tapak Projek RTS di Johor Bahru yang bertujuan memantau kerja-kerja pembinaan di tapak terutamanya menghubungkan perairan Johor Bahru dan Singapura.Berhubung kesesakan menjelang Aidilfitri di Tambak Johor, satu mesyuarat koordinasi bersama agensi terlibat akan diadakan dalam masa terdekat bagi melancarkan urusan keluar masuk rakyat di kedua-dua negara.

(Exco Kerja Raya, Pengangkutan dan Infrastruktur Johor, Mohamad Fazli Mohamad Salleh/FOTO RTM)


4 keluarga asnaf dapat bantuan zakat, barang keperluan

HULU SELANGOR, 4 April-Worldwide Holding dan Starvilion memilih Komuniti daerah Hulu Selangor bagi menjalankan tanggungjawab sosial korporat dengan mengagihkan zakat dan bantuan kepada asnaf dan masyarat memerlukan.4 keluarga asnaf menerima RM400 kotak makanan ruji dan pakaian raya selain turut menerima bantuan baik pulih rumah yang telah siap sepenuhnya melalui sumbangan zakat Worldwide Holding.Selain itu, Pertubuhan Kebajikan Ar Rahmaniah turut menerima sumbangan bernilai RM3500 bantuan baik pulih, bantuan makanan ruji, sumbangan pakaian raya kepada 40 kanak-kanak dan 5 lima penjaga pertubuhan itu.Program anjuran Selangor Youth Community (SAY) ini turut mengagihkan  sumbangan kepada Persatuan Bekas Polis Negeri Selangor yang menerima 10 unit kerusi roda.Kesemua bantuan disampaikan Raja Muda Selangor Tengku Amir Shah.

(Raja Muda Selangor Tengku Amir Shah menyampaikan bantuan dan sumbangan/FOTO RTM)


Niaga hadapan MSM ditutup tinggi

KUALA LUMPUR, 4 April- Kontrak niaga hadapan minyak sawit mentah (MSM) di Bursa Malaysia Derivatives ditutup tinggi pada Selasa di tengah-tengah jangkaan pengeluaran yang rendah.Peniaga minyak sawit David Ng berkata harga MSM turut dirangsang oleh harga minyak mentah yang kukuh."Kami mengesan paras sokongan pada RM3,700 dan paras rintangan pada RM4,150," katanya kepada BERNAMA.Penyelidik Kargo, Societe Generale de Surveillance berkata pada Isnin bahawa eksport produk minyak sawit Malaysia meningkat 24.7 peratus kepada 1.41 juta tan pada Mac daripada 1.13 juta tan yang dihantar pada Februari.Pada penutup dagangan, bulan semerta April 2023 dan Mei 2023 masing-masing meningkat RM73 kepada RM4,242 satu tan dan RM4,103 satu tan.Kontrak Jun 2023 naik RM82 kepada RM3,966 satu tan, Julai 2023 meningkat RM80 kepada RM3,872 satu tan, Ogos 2023 naik RM74 kepada RM3,804 satu tan, dan September 2023 menokok RM65 kepada RM3,764 satu tan.Jumlah dagangan merosot kepada 51,581 lot daripada 53,809 lot pada Isnin, manakala kepentingan terbuka turun kepada 240,477 kontrak daripada 241,260 kontrak sebelumnya.Harga MSM fizikal untuk April Selatan meningkat sebanyak RM50 kepada RM4,300 satu tan.- BERNAMA


Niaga hadapan KLIBOR ditutup tidak diniagakan

KUALA LUMPUR, 4 April- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives kekal ditutup tidak diniagakan hari ini.Kontrak bagi bulan semerta April 2023, Mei 2023, Jun 2023 dan September 2023 semuanya berada pada 97.23.Jumlah dagangan dan kepentingan terbuka terus kekal sifar.Pada penetapan pukul 11.00 pagi, KLIBOR tiga bulan pendasar berada pada 3.62 peratus.- BERNAMA


Jawatankuasa khas pantau pelaburan dari China diputuskan esok

KUALA LUMPUR, 4 April- Keperluan menubuhkan jawatankuasa khas untuk memantau pelaburan dari China, akan dibincang pada mesyuarat Kabinet, esok.Perdana Menteri, Datuk Seri Anwar Ibrahim berkata buat masa ini pelaburan dari China, dipantau Kementerian Perdagangan Antarabangsa dan Industri (MITI) bersama beberapa agensi."Memang kita akan bincang dalam mesyuarat esok dan langkah-langkah susulan sama ada harus ada jawatankuasa khas atau tidak dan akan diputuskan esok."Setakat ini projek ini dipantau oleh MITI, Lembaga Pembangunan Pelaburan Malaysia (MIDA) dan Perbadanan Pembangunan Perdagangan Luar Malaysia (MATRADE) yang saya rasa mampu untuk menyelenggarakan kerana persiapan yang dibuat oleh mereka sangat memuaskan," katanya di Parlimen, di sini.


Polis Kelantan jangka permohonan permit jual mercun meningkat

KOTA BHARU, 4 April- Sebanyak 85 permohonan permit menjual mercun dan bunga api diterima polis Kelantan daripada peniaga di negeri itu, setakat minggu lepas.Menurut Ketua Polis Kelantan, Datuk Muhamad Zaki Harun berkata daripada jumlah itu, 34 permit diluluskan, 48 dalam proses manakala tiga lagi ditolak.Pihaknya menjangkakan lebih ramai peniaga yang akan membuat permohonan dalam tempoh terdekat. "Tiada sebarang halangan kepada sesiapa untuk mendapatkan permit asalkan mereka memenuhi syarat ditetapkan serta tidak menggugat keselamatan orang ramai."Saya menjangkakan ramai lagi akan buat permohonan dan tidak akan ada sekatan ke atas permohonan ini selagi ia memenuhi syarat ditetapkan."Polis Kelantan juga akan memantau penjualan mercun dan bunga api agar ia tidak disalah guna," katanya kepada pemberita di sini.


KKM saran lakukan saringan kepada pelajar, guru susulan peningkatan kluster COVID-19

KUALA LUMPUR, 4 April- Kementerian Kesihatan (KKM) menyarankan kepada sektor pendidikan untuk melakukan saringan kepada pelajar, guru dan kakitangan susulan 11 daripada 18 kluster COVID-19 yang dilaporkan pada Minggu Epidemiologi ketujuh 2023 (ME 13/2023) dari 26 Mac hingga 1 April, adalah kluster pendidikan.Ketua Pengarah Kesihatan, Tan Sri Dr Noor Hisham Abdullah dalam kenyataan hari ini berkata, daripada jumlah itu enam kluster adalah melibatkan institusi pendidikan Kementerian Pendidikan Malaysia (KPM) iaitu tiga kolej dan masing-masing satu di sekolah agama menengah, sekolah berasrama penuh dan sekolah menengah.Beliau berkata, lima kluster lagi adalah kluster pendidikan lain iaitu empat di maktab dan satu membabitkan taman asuhan kanak-kanak (Taska).“Peningkatan kes dan kluster COVID-19 pada ketika ini berlaku berikutan pembukaan semula sesi persekolahan pada pertengahan Mac 2023. Peningkatan kes ini juga disebabkan oleh pergerakan masyarakat yang banyak sewaktu musim cuti sekolah lepas,” katanya.Untuk itu, sektor pendidikan disaran untuk menjalankan saringan bergejala terhadap pelajar, guru dan kakitangan sebelum masuk ke kawasan sekolah atau institusi serta menjalankan ujian RTK-Ag ke atas murid, guru, dan kakitangan mengikut strategi pengujian COVID-19.Selain itu, ibu bapa juga perlu memantau status kesihatan anak dan bertanggungjawab untuk tidak menghantar mereka ke sekolah sekiranya bergejala serta menjalankan penilaian risiko penularan jangkitan COVID-19 di institusi masing-masing dari semasa ke semasa agar tindakan pencegahan segera diambil.

(Ketua Pengarah Kesihatan, Tan Sri Dr Noor Hisham Abdullah)

Dr Noor Hisham dalam pada itu turut mengingatkan pegawai kesihatan daerah agar kes positif yang dilaporkan pihak sekolah atau institusi pendidikan perlu disiasat dan dijalankan penilaian risiko untuk menilai status penularan jangkitan selain tindakan pembersihan dan disinfeksi serta pengesanan kontak perlu dijalankan.Selain itu, orang ramai juga disaran untuk terus mengamalkan TRIIS [Test (Uji), Report (Lapor), Isolate (Asing), Inform (Maklum), and, Seek (Dapatkan rawatan)] bagi mengawal penularan COVID-19.Mengenai perkembangan kes COVID-19, Dr Noor Hisham berkata jumlah kemasukan pesakit ke fasiliti kesihatan bagi setiap 100,000 penduduk meningkat 24.1 peratus pada ME 13/2023 berbanding ME 12/2023 dengan kumulatif kes baharu sebanyak 5,052,337 kes manakala 5,004,546 bagi kes sembuh. -BERNAMA


Tiada keperluan terus bergantung kepada dolar AS - PM

KUALA LUMPUR, 4 April- Tidak ada sebab untuk Malaysia terus bergantung kepada dolar Amerika Syarikat (AS) dalam menarik pelaburan ke dalam negaraPerdana Menteri, Datuk Seri Anwar Ibrahim berkata rundingan pelaburan antara Malaysia dengan negara-negara lain sepatutnya menggunakan mata wang ringgit dan mata wang negara terlibat."Yang lebih besar daripada itu adalah tentang Tabung Kewangan Asia dan ia pernah dicadangkan dahulu tetapi tidak mendapat sambutan di Asia kerana pada masa itu kekuatan dolar AS sangat kukuh," katanya di Parlimen, di sini.Dalam pada itu, Anwar berkata RM1.7 bilion diperuntukkan untuk membantu menyelesaikan isu doktor kontrak.Ia dijangka dapat diselesaikan dalam tempoh tiga tahun.Perdana menteri menjelaskan penyerapan doktor lantikan kontrak ke jawatan tetap itu perlu dilaksanakan secara berperingkat.Jelasnya, seramai 4,300 daripada 20,333 doktor kontrak akan diserap ke jawatan tetap tahun ini.


Selangor miliki hartanah tertinggi di Malaysia

SHAH ALAM, 4 April- Selangor mempunyai pemilikan hartanah tertinggi di Malaysia dengan hampir dua juta milikan.Menteri Besarnya, Datuk Seri Amirudin Shari berkata daripada jumlah itu, sebanyak 1.2 juta membabitkan pemilikan komersial dan individu."Kita mempunyai 500,000 pegangan dalam hak milik strata atau milikan bertingkat. Secara keseluruhan sebanyak 1.8 juta atau hampir dua juta pegangan hartanah di Selangor. Kalau ada beberapa projek yang sedang berlangsung di daerah Selangor ini, pemilikan hartanah ini boleh dicapai dua juta dalam tempoh dua hingga tiga tahun dari sekarang," katanya kepada pemberita di sini.Kewujudan pusat setempat ini menjadi satu keperluan bagi membantu mempercepatkan pelbagai urusan berkaitan tanah .Antara perkhidmatan yang ditawarkan kepada pelanggan adalah berkaitan urusan penghantaran dokumen serahan tanah dan strata, pungutan perserahan dan pembayaran cukai tanah dan fi.


Mercy Malaysia sasar RM22 juta bantu Turkiye, Syria

KUALA LUMPUR, 4 April- Dana bantuan kemanusiaan Mercy Malaysia bagi membantu mangsa gempa bumi di Turkiye dan Syria setakat ini telah mencapai RM6 juta daripada RM22 juta yang disasar.Presidennya, Datuk Dr Ahmad Faizal Mohd Perdaus berkata dana tersebut akan disalurkan untuk fasa kecemasan dan pemulihan negara itu."Setakat ini, Mercy Malaysia juga telah berjaya mengumpul sumbangan kira-kira RM1.3 juta daripada orang awam."Mercy Malaysia berharap jumlah berkenaan akan dapat ditingkatkan lagi,"katanya kepada pemberita di sini.


Syarikat bas ekspres sedia 100 bas sehari buat perantau Kelantan

GUA MUSANG, 4 April- Syarikat perkhidmatan bas ekspres, Konsortium E-Mutiara Berhad akan menyediakan 100 perjalanan sehari bagi menampung keperluan perantau Kelantan untuk pulang ke kampung halaman menjelang sambutan Hari Raya Aidilfitri ini.Pengerusi Eksekutifnya, Che Ibrahim Che Ismail berkata, 30 perjalanan bas ditambah kerana berlaku peningkatan jualan tiket membabitkan waktu puncak bermula 14 April sehingga malam Hari Raya Aidilfitri."Sebelum ini jadual perjalanan hanya membabitkan sebanyak 70 perjalanan dalam sehari di seluruh negara.Jadi untuk tahun ini permintaan bermula dari 14 April sehingga malam raya, amat tinggi sebab cuti sekolah awal," katanya selepas Majlis Penyampaian Sumbangan Zakat di Hentian Gua Musang, di sini.

(Che Ibrahim Che Ismail, Pengerusi Eksekutif Konsortium E-Mutiara Berhad)

Sebanyak 315 penerima asnaf termasuk anak yatim, pelajar dan ibu tunggal menerima sumbangan berkenaan.


Inisiatif Johor Conversations dapat tangani isu banjir

JOHOR BAHRU, 4 April- Libat urus antara pembuat polisi, ahli akademik, pemain industri terkemuka dan pemaju teknologi penting bagi mengatasi isu banjir di Johor.Pelan utama jangka masa panjang, bersifat komprehensif, holisitik, dan inklusif juga diperlukan.Exco Pelancongan, Alam Sekitar, Warisan dan Budaya Johor, K. Raven Kumar berkata hasrat tersebut dapat dizahirkan menerusi inisiatif Johor Conversations yang akan menjana penyelesaian isu kritikal seperti banjir.Inisiatif anjuran Johor Corporation (Jcorp) dan GovInsider itu juga dapat menyelesaikan isu sekuriti makanan yang merupakan salah satu komitmen utama kerajaan Johor."Krisis makanan global, diikuti isu makanan domestik baru-baru ini membuatkan kerajaan Johor menyedari kepentingan menghasilkan rantaian makanan berskala besar bagi memenuhi kehendak rakyat Johor. Trend penghasilan makanan tidak stabil dalam kalangan negara pengeksport mendorong Johor mengambil langkah lebih berstruktur dengan menubuhkan sistem penghasilan makanan mampan dan berdikari," katanya kepada pemberita di sini.


Bazar Ramadan, 70% peniaga catat peningkatan keuntungan

KUALA LUMPUR, 4 April- Hasil kaji selidik yang dilakukan Kementerian Perdagangan Dalam Negeri dan Kos Sara Hidup (KPDN) ke atas 1,148 peniaga bazar Ramadan mendapati 70 peratus peniaga mendapat peningkatan keuntungan.Menterinya, Datuk Seri Salahuddin Ayub berkata baki 30 peratus lagi menyatakan pengurangan daripada segi keuntungan.Katanya, daripada jumlah tersebut, 69 peratus peniaga memaklumkan ada pertambahan pengunjung manakala 31 peratus peniaga memaklumkan terdapat penurunan."Menerusi hasil jualan, sebanyak 63 peratus peniaga menyatakan peningkatan hasil jualan, manakala 37 peratus memaklumkan berlaku penurunan hasil jualan."Pihak peniaga mahu KPDN membantu dalam meningkatkan aktiviti jualan."KPDN akan mengadakan libat urus dengan pelbagai agensi terlibat pada masa akan datang dan membabitkan kementerian seperti Kementerian Perumahan dan Kerajaan Tempatan (KPKT) serta Kementerian Kesihatan Malaysia (KKM)," katanya kepada pemberita di sini.Tambah Salahuddin, peniaga mengharapkan pengunjung semakin bertambah dan berbelanja di bazar Ramadan, selain kos bahan mentah dapat diturunkan bagi membantu mengimbangi harga jualan mereka.Namun, peniaga dinasihatkan terus mematuhi peraturan dan perundangan dikuatkuasakan KPDN bagi mengelak dikenakan tindakan tegas.


Gempa bumi di Laut China Selatan tidak hasilkan gegaran permukaan - MetMalaysia

KOTA KINABALU, 4 April- Gempa bumi yang berlaku di Laut China Selatan awal pagi semalam tidak menghasilkan sebarang gegaran di permukaan, menurut Jabatan Meteorologi Malaysia (MetMalaysia) dalam kenyataan hari ini.MetMalaysia memaklumkan perkara ini kerana gempa bumi itu berlaku terlalu dalam iaitu 611 kilometer (km), malah pemantauan yang dijalankan secara dekat mendapati tiada sebarang gempa susulan berlaku.Menurut kenyataan itu, Sistem Rangkaian Seismik MET Malaysia telah mengesan gempa bumi itu berlaku pada pukul 3.32 pagi dengan 4.4 pada skala Richter di kedudukan 6.45° Utara 115.87° Timur di Laut China Selatan.“Sehubungan itu, maklumat gempa bumi tersebut telah direkodkan dan tidak dihebahkan kepada pihak awam semalam, namun MetMalaysia akan terus menjalankan pemantauan kejadian gempa bumi."Kedudukan gempa bumi berkenaan berada di kedudukan yang secara amnya di luar zon aktif gempa iaitu di luar lingkaran api Pasifik," menurut kenyataan itu. Semalam, tular dalam media sosial mendakwa satu kejadian gempa bumi berlaku di Laut China Selatan kira-kira 53 km dari Kota Kinabalu.

Menurut kenyataan MetMalaysia, berdasarkan peta seismotektonik edisi kelima pada 2009 yang dikeluarkan oleh Jabatan Mineral dan Geosains, gempa bumi itu berada di kawasan inactive thrust fault.“Oleh yang demikian, gempa bumi yang berlaku di laut dengan magnitud kurang daripada lima dan kedalaman melebihi 300 km tidak memberi kesan di permukaan,” menurut kenyataan itu. -BERNAMA


Pengumuman agihan dividen TH tahun ini dijangka lewat

KUALA LUMPUR, 4 April- Tarikh pengumuman dan semakan agihan dividen Tabung Haji (TH) bagi tahun kewangan 2022 dijangka sedikit lewat berbanding tahun lepas, Dewan Negara diberitahu hari ini.Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, ia berikutan agihan dividen hanya boleh dibuat selepas audit bersih dilaksanakan.“Insya-Allah dalam masa terdekat, ia agak lewat sedikit kerana laporan daripada Suruhanjaya Siasatan Diraja (RCI) memerlukan TH untuk mengumumkan agihan dividen setelah audit bersih dibuat.“Jadi ia mengambil sedikit masa untuk membuat pengumuman tarikh (agihan dividen) berbanding tahun lepas,” katanya sesi penggulungan perbahasan Rang Undang-Undang Perbekalan 2023 (Belanjawan 2023) di Dewan Negara hari ini.Ia bagi menjawab celahan Senator Mohd Apandi Mohamad yang ingin mengetahui tarikh pengumuman dividen TH pada tahun ini.Pada tahun lalu, pengumuman berhubung perkara itu dilakukan pada 24 Februari 2022.Sementara itu Mohd Na’im berkata, kerajaan sangat komited dan optimis dalam melahirkan huffaz yang berkualiti dengan merangka pelbagai strategi selaras dengan Dasar Pendidikan Tahfiz Negara (DPTN) yang dilancarkan pada 2018.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar FOTO BERNAMA

Menurutnya berdasarkan data Darul Quran Jabatan Kemajuan Islam Malaysia, rekod sehingga Februari 2023 mencatatkan seramai 10,675 huffaz berjaya dilahirkan dengan 2,102 orang daripadanya merupakan huffaz profesional daripada lapan buah institusi pengajian tinggi.“Kerajaan juga telah membina pelan tindakan DPTN yang mengandungi 20 strategi dan 32 inisiatif yang berpandukan kepada lima teras antaranya memantapkan undang-undang dan penguatkuasaan; mewujudkan model insitusi tahfiz serta mewujudkan kurikulum pendidikan tahfiz yang sesuai dengan pendidikan arus perdana,” katanya. -BERNAMA


43,019 pelajar sekolah menengah dikesan merokok tahun lalu

KUALA LUMPUR, 4 April- Seramai 43,019 pelajar sekolah menengah dikesan merokok pada tahun lalu.Timbalan Menteri Kesihatan, Lukanisman Awang Sauni berkata, jumlah itu diperoleh hasil saringan terhadap 1.3 juta pelajar sekolah menengah menerusi program Kesihatan Oral Tanpa Asap Rokok (KOTAK).Jelas beliau, saringan terhadap dua juta pelajar sekolah rendah bagi tempoh sama pula mendapati 341 murid terjebak dengan tabiat itu."Murid yang dikenal pasti merokok diberikan intervensi berkenaan rokok, manakala murid yang tidak merokok diberikan pendidikan kesihatan berterusan bagi memastikan mereka kekal tidak merokok," katanya ketika menjawab pertanyaan N Balasubramaniampada pada sesi soal jawab di Dewan Negara, di sini.

(Lukanisman Awang Sauni, Timbalan Menteri Kesihatan)

Tambah beliau, Kementerian Kesihatan (KKM) akan terus memperkasa dan memperluas Kempen Generasi Penamat Antirokok 18 (GEGAR-18) bagi mengekang tabiat merokok dalam kalangan pelajar dan belia.GEGAR-18 dilaksana bagi memberi pengetahuan perundangan dan pendidikan berterusan untuk mewujudkan persekitaran bebas dari sebarang bentuk amalan merokok.


Polis Perak kutip RM1.8 juta saman ketika tawaran diskaun

IPOH, 4 April- Kutipan saman lebih RM1.8 juta diperoleh Polis Perak sepanjang pembukaan kaunter diskaun saman trafik sempena Sambutan Hari Polis ke-216.Ketua Polis Perak, Datuk Seri Mohd Yusri Hassan Basri berkata, jumlah itu menjadikan Perak negeri kedua tertinggi kutipan saman di Malaysia.Tawaran berkenaan sebelum ini berlangsung selama 12 hari bermula 20 Mac lalu."Bagi daerah, Ibu Pejabat Polis Daerah (IPD) Ipoh mencatatkan kutipan tertinggi iaitu sebanyak RM391,000 diikuti IPD Manjung, RM213,000 dan IPD Taiping, RM199,000," katanya pada sidang media di Ibu Pejabat Polis Kontinjen (IPK) Perak di sini.

(Datuk Seri Mohd Yusri Hassan Basri, Ketua Polis Perak)

Tawaran pengurangan kompaun saman trafik dibuat secara dalam talian sehingga 60 peratus tertakluk kepada saman terpilih.Ia boleh dibuat melalui aplikasi MyBayar Saman atau secara fizikal di semua kaunter bayaran trafik di ibu pejabat polis kontinjen dan daerah di seluruh negara.


Mas Ermieyati dipilih pengerusi baharu PAC

KUALA LUMPUR, 4 April - Ahli Parlimen Masjid Tanah, Datuk Mas Ermieyati Samsudin dipilih sebagai Pengerusi Jawatankuasa Kira-Kira Wang Negara (PAC) yang baharu.Manakala Ahli Parlimen Kluang, Wong Shu Qi dipilih sebagai naib pengerusinya. Perdana Menteri, Datuk Seri Anwar Ibrahim berkata pemilihan tersebut dilaksanakan mengikut Aturan Mesyuarat dan Usul-usul Dewan Rakyat hari ini dengan sokongan sebulat suara oleh ahli parlimen blok kerajaan dan pembangkang.

"Yang Dipertua, bahawa Yang Berhormat, Datuk Wira Mas Ermieyati Samsudin, Ahli Parlimen Masjid Tanah dan YB Puan Wong Shu Qi, Ahli Parlimen Kuang masing-masing dipilih sebagai Pengerusi dan Naib Pengerusi Jawatankuasa Kira-Kira Wang Negara PAC bagi Majlis Parlimen ke-15," katanya di Parlimen.Mas Ermieyati menggantikan Ahli Parlimen Ipoh Timur, Wong Kah Woh yang telah memegang jawatan itu dari Ogos 2020 hingga Oktober 2022.


Bantuan Aidilfiri RM1,200 kepada penjawat awam Pahang

(Menteri Besar Pahang, Datuk Seri Wan Rosdy Wan Ismail)

KUANTAN, 4 April- Menteri Besar Pahang, Datuk Seri Wan Rosdy Wan Ismail hari ini mengumumkan Bantuan Khas Aidilfitri 2023 bernilai RM1,200 seorang kepada semua 8,000 penjawat awam negeri itu.Selain penjawat awam, kerajaan negeri juga bersetuju memberikan bantuan kewangan itu kepada empat lagi kategori penerima melibatkan nilai RM500 dan RM200. Datuk Seri Wan Rosdy dalam satu kenyataan memaklumkan, bantuan RM500 diberikan kepada Pengerusi Jawatankuasa Pembangunan dan Keselamatan Kampung (JPKK), Timbalan Pengerusi Jawatankuasa Kemajuan dan Keselamatan Rancangan (JKKKR), Pengerusi Jawatankuasa Pembangunan dan Keselamatan Kampung Orang Asli (JPKKOA) dan Tok Batin manakala RM200 kepada Setiausaha JPKK, yang keseluruhannya melibatkan 2,773 orang. "Selain itu, bantuan RM200 juga diberikan kepada 700 anak yatim yang berdaftar dengan Jabatan Kebajikan Masyarakat (JKM), 4,500 pesara kerajaan negeri dan 7,000 ibu tunggal miskin di negeri ini."Bantuan khas ini melibatkan implikasi kewangan berjumlah RM12.95 juta dengan jumlah keseluruhan penerima seramai 22,973 orang," katanya dalam kenyataan tersebut.Datuk Seri Wan Rosdy berharap bantuan itu dapat meringankan beban penerimanya dalam membuat persiapan hari raya yang dijangka disambut pada 22 April ini.


Saudi Visa Bio, aplikasi baharu permohonan visa haji

KUALA LUMPUR, 4 April- Kerajaan Arab Saudi telah menguatkuasakan penggunaan aplikasi Saudi Visa Bio bagi tujuan permohonan visa haji bakal jemaah tahun ini.Pengarah Eksekutif Haji Tabung Haji (TH), Datuk Seri Syed Saleh Syed Abdul Rahman menggesa, semua bakal haji untuk segera memuat turun aplikasi tersebut."Bakal haji akan menerima emel pengesahan pendaftaran daripada Kementerian Luar Arab Saudi apabila maklumat peribadi telah berjaya dimuat naik ke dalam aplikasi tersebut melalui emel yang didaftarkan.Setelah mendapat pengesahan, bakal haji perlu terus menyerahkan pasport mereka kepada TH bagi memproses visa tersebut," katanya.

(Datuk Seri Syed Saleh Syed Abdul Rahman, Pengarah Eksekutif Haji TH)

Aplikasi Saudi Visa Bio merupakan satu lagi inovasi baharu yang diperkenalkan oleh Arab Saudi pada musim haji tahun ini bagi memudahkan permohonan visa bakal jemaah.Selain, memendekkan tempoh prosedur kemasukan bakal haji ke tanah suci melalui Jeddah dan Madinah.Malaysia merupakan antara lapan negara terawal di dunia selain Indonesia, Bangladesh, Pakistan, Kuwait, United Kingdom, Tunisia dan Morocco yang dipilih untuk projek perintis berkenaan.Ia juga sebagai pengiktirafan reputasi Malaysia sebagai antara pengendali haji terbaik dunia.


JAKIM nafi tetapkan tarikh Hari Raya Aidilfitri

KUALA LUMPUR, 4 April- Jabatan Kemajuan Islam Malaysia (JAKIM) menerusi satu kenyataan menafikan membuat sebarang perubahan berkenaan tarikh Hari Raya Aidilfitri dalam kalender Islam. Ini susulan tular satu tangkap layar kalender Islam keluaran JAKIM di media sosial menunjukkan tarikh Aidilfitri diawalkan sehari.JAKIM menegaskan dakwaan penukaran tarikh hari raya Aidilfitri pada kalender tersebut adalah tidak benar. Setakat ini, JAKIM tidak pernah mengeluarkan apa-apa tarikh mengenai penetepan hari raya Aidilfitri bagi tahun ini. JAKIM juga menasihatkan semua pihak agar menghormati proses penentuan rasmi tarikh Hari Raya yang dibuat oleh Penyimpan Mohor Besar Raja-Raja selaku pihak yang diamanahkan oleh Majlis Raja-Raja.


Food Bank Malaysia selamatkan lebihan makanan

KUALA LUMPUR, 4 April - Trend pembaziran lebihan makanan meningkat 15 hingga 20 peratus pada bulan Ramadan dan musim perayaan berbanding pada hari biasa.Ini disumbang oleh beberapa pihak termasuk pembeli, peniaga dan penderma makanan.Ketua Pegawai Eksekutif Yayasan Food Bank Malaysia, Johan Halid berkata sehubungan itu pihaknya telah mengambil inisiatif mengumpul lebihan makanan yang masih elok untuk diagihkan kepada golongan terjejas di Lembah Klang termasuk di bandar dan pinggir bandar.

"Kita boleh pungut semua dari enam bulan ke tiga bulan hendak tamat tempoh itu kita bawa ke tempat kita dan kita akan edarkan ke NGO diluar sana yang tahu di mana boleh diagihkan lebihan makanan yang hampir luput ini."Orang-orang di luar sana ada yang tidak tengok kepada tarikh luput yang masih elok dari situlah kita kerajaan ada keluarkan satu Akta iaitu akta perlindungan penderma makanan. Jadi sesiapa yang memberi makanan kepada kita mereka dilindungi oleh undang-undang sekiranya orang yang diberi makanan oleh kita itu sakit," katanya kepada pemberita selepas menjadi tetamu rancangan Selamat Pagi Malaysia di Angkasapuri. Tambah Johan, kesedaran masyarakat mengenai isu pembaziran makanan juga masih di tahap rendah.


Polis bongkar makmal haram proses, bungkus dadah di Pantai Remis

IPOH, 4 April- Polis membongkar makmal haram memproses dan membungkus dadah dalam dua serbuan berasingan di Pantai Remis, Perak.Ketua Polis Perak, Datuk Seri Mohd Yusri Hassan Basri berkata, hampir 80 kilogram dadah dianggarkan bernilai RM5.5 juta dirampas dalam operasi tersebut."Hasil risikan, serbuan dilakukan kira-kira pukul 7.00 pagi Sabtu lalu. Seorang lelaki tempatan serta tiga wanita warganegara Vietnam berumur 32 hingga 39 tahun turut ditahan di sebuah rumah sewa yang dijadikan sebagai makmal dadah.Ekoran daripada tangkapan tersebut, pada hari sama, kira-kira pukul 3.30 petang Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Perak juga membuat serbuan di sebuah rumah dipercayai digunakan sebagai tempat pemprosesan dan pembungkusan dadah di kawasan Panchor," katanya dalam sidang media di sini.

(Datuk Seri Mohd Yusri menunjukkan peralatan yang dirampas dari makmal haram pemprosesan dan pembungkusan dadah di Pantai Remis)

Tambah beliau, sindiket dipercayai bergiat aktif sejak awal tahun 2022.Dadah yang dirampas disyaki untuk pasaran tempatan.Polis juga menyita tiga buah kenderaan, seutas rantai dan sebentuk cincin bernilai lebih RM763,000.Keempat-empat suspek dikesan positif dadah jenis Amphetamine.Semakan juga mendapati, suspek lelaki tempatan mempunyai sembilan rekod kesalahan lampau berkaitan jenayah.Kesemua suspek direman selama tujuh hari sehingga 8 April.Kes disasat bawah Seksyen 39B Akta Dadah Berbahaya 1952.


Nilai ringgit dibuka kukuh berbanding dolar AS

KUALA LUMPUR, 4 April - Nilai ringgit mengukuh pagi ini dan dibuka lebih tinggi berbanding dolar AS pada urus niaga Selasa selepas data indeks pengurus pembelian (PMI) pembuatan ISM Amerika Syarikat (AS) yang dikeluarkan adalah lebih rendah daripada jangkaan iaitu 46.3 mata untuk Mac, kata seorang pakar ekonomi.Pada pukul 9 pagi, mata wang tempatan menambah nilai kepada 4.4030/4075 berbanding dolar AS daripada kadar penutup Isnin pada 4.4175/4195.Terdahulu, data ISM AS dijangka rendah sedikit pada 47.5 mata untuk bulan Mac berdasarkan anggaran konsensus berbanding 47.7 mata pada bulan Februari.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata pesanan baharu dan indeks pekerjaan juga turun, masing-masing kepada 44.3 (Februari: 47.0) dan 46.9 (Februari: 49.1) pada Mac.“Ini menunjukkan sentimen perniagaan lebih lemah untuk bulan kelima berturut-turut.“Situasi sebegitu mungkin boleh mendorong Rizab Persekutuan AS menukar pendirian mereka selepas kenaikan 475 mata asas dalam kadar dana Persekutuan,” katanya kepada Bernama.

Justeru, indeks dolar AS (DXY) susut 0.44 peratus kepada 102.059 mata.“Ini bermakna ringgit boleh meningkat berbanding dolar AS seperti mata wang lain. “Dolar AS dianggarkan dalam julat antara RM4.40 dan RM4.41 hari ini,” tambahnya.Sementara itu, ringgit didagangkan lebih rendah berbanding sekumpulan mata wang utama.Mata wang tempatan menyusut berbanding pound Britain kepada 5.4637/4693 daripada 5.4552/4576 pada penutup Isnin, merosot sedikit berbanding euro menjadi 4.7988/8037 daripada 4.7930/7952 dan susut berbanding yen Jepun pada 3.3210/3247 berbanding 3.3127/3145 sebelumnya.Berbanding mata wang Asean pula, ringgit diniagakan kebanyakannya lebih tinggi.Mata wang tempatan meningkat berbanding dolar Singapura kepada 3.3173/3212 daripada 3.3182/3199 pada penutup Isnin, mengukuh berbanding peso Filipina kepada 8.06/8.08 daripada 8.07/8.07 dan tinggi berbanding rupiah Indonesian kepada 294.00/294.50 daripada 295.00/295.30 sebelumnya.Bagaimanapun, ringgit menyusut nilai baht Thai kepada 12.8607/8799 daripada 12.8419/8537 pada penutup Isnin.-BERNAMA


Lelaki maut jatuh dari tingkat sembilan PPR

KRUBONG, 4 April- Seorang lelaki maut, dipercayai jatuh dari tingkat sembilan Projek Perumahan Rakyat (PPR) Krubong, di sini.Ketua Polis Daerah Melaka Tengah, Asisten Komisioner Christopher Patit berkata, mangsa berstatus duda berusia 45 tahun itu ditemui orang awam di atas bumbung tingkat dua perumahan berkenaan kira-kira pukul 5.55 petang semalam."Siasatan awal mendapati tiada unsur jenayah.Mangsa juga dilaporkan tinggal seorang di salah sebuah unit di tingkat sembilan berkenaan," katanya di sini.

(Mayat mangsa dijumpai di atas bumbung tingkat duabangunan pukul 5.55 petang semalam)

Tambah beliau, mangsa dibawa turun dari lokasi dia dijumpai oleh anggota Jabatan Bomba dan Penyelamat Malaysia (JBPM) Melaka .Mayat mangsa dihantar ke Hospital Melaka untuk bedah siasat.Punca kejadian masih dalam siasatan.


KELANTANfm rancang perluas program Jelajah Ramadan ke pedalaman

(Program Jelajah Ramadan RTM 2023 Siri III Jabatan Penyiaran Kelantan di Masjid Mukim Mentuan, Kota Bharu)

KOTA BHARU, 4 April- Jabatan Penyiaran Negeri Kelantan berhasrat memperluaskan program Jelajah Ramadan dengan menyantuni masyarakat di pedalaman dan Orang Asli pada masa akan datang. Pengarahnya, Wan Azhan Wan Hamat berkata, program berkenaan merupakan antara platform terbaik bagi stesen radio KELANTANfm untuk mendekati penduduk di Kelantan khususnya bagi golongan yang kurang bernasib baik.  “Program Jelajah Ramadan ini menjadi platform terbaik untuk kita menyantuni masyarakat kerana kita datang dengan pakej berbuka puasa sekali jadi ia memberikan satu suasana yang terbaik suasana yang lebih kekitaan bila kita dapat duduk bersama bersembang."Paling penting bagaimana kita nak merealisasikan hasrat sebenar kita untuk merakyatkan KELANTANfm ini sendiri bersesuaian konsep Malaysia Madani,"katanya.Beliau berkata demikian ketika ditemui pemberita di Program Jelajah Ramadan RTM 2023 Siri III Jabatan Penyiaran Kelantan di Masjid Mukim Mentuan, Kota Bharu.Pada program itu, KELANTANfm turut mengagihkan sumbangan berbentuk wang tunai dan barangan keperluan kepada 15 individu termasuk golongan ibu tunggal dan asnaf.Mengulas lanjut beliau berkata, sepanjang tiga siri Jelajah Ramadan, pihaknya menerima pelbagai maklum balas positif daripada masyarakat setempat dan mengalu-alukan program itu diteruskan pada masa hadapan.Sementara itu, bagi ibu tunggal, Asma Abdullah, sumbangan yang diberikan sekurang-kurangnya dapat membantu dalam membeli barang keperluan sepanjang bulan Ramadan ini.“Terima kasih banyak-banyak saya sangat gembira dapat sumbangan ini. Terima kasih juga untuk RTM, Adabi dan Telekom sebab saya ni ibu tunggal tidak bekerja jadi sikit sebanyak dapat membantu saya pada bulan puasa ini untuk beli baju raya anak-anak,"kata Asma.

(Pengarah Penyiaran Kelantan, Wan Azhan Wan Hamat )

(Sumbangan kepada asnaf fan ibu tunggal berbentuk wang tunai dan barangan keperluan)


PM jawab isu vape, doktor kontrak di Dewan Rakyat hari ini

KUALA LUMPUR, 4 April- Perdana Menteri Datuk Seri Anwar Ibrahim akan menjawab persoalan berkaitan produk cecair bagi kegunaan alat rokok elektronik atau vape serta perkhidmatan pegawai perubatan secara lantikan kontrak, pada hari terakhir persidangan Dewan Rakyat hari ini.Menurut Aturan Urusan Mesyuarat yang disiarkan laman rasmi Parlimen, persoalan mengenai justifikasi tindakan kerajaan menyahsenaraikan produk cecair dan gel nikotin yang digunakan dalam alat rokok elektronik daripada Akta Racun 1952 akan diajukan Datuk Dr Ahmad Yunus Hairi (PN-Kuala Langat).Selain itu, Ahmad Yunus juga ingin tahu berhubung pertimbangan kerajaan tentang implikasi negatif penyahsenaraian produk cecair dan gel nikotin itu.Datuk Seri Wilfred Madius Tangau (PH-Tuaran) pula bertanya mengenai jumlah keseluruhan pegawai perubatan lantikan kontrak dalam perkhidmatan awam serta implikasi kewangan yang terlibat sekiranya semua anggota kesihatan itu diserap masuk dan seterusnya dilantik secara tetap.Sementara itu, Fong Kui Lun (PH-Bukit Bintang) mengemukakan soalan mengenai hasil positif lawatan Perdana Menteri ke China baru-baru ini, dari segi ekonomi dan peluang pelaburan serta manfaat yang rakyat Malaysia peroleh kelak.Kesemua soalan berkenaan dikemukakan pada sesi Waktu Pertanyaan-Pertanyaan Menteri.Selesai sesi itu, Menteri di Jabatan Perdana Menteri dijadual membentangkan Rang Undang-Undang Kanun Keseksaan (Pindaan) 2023, Rang Undang-Undang Kanun Tatacara Jenayah (Pindaan) 2023 dan Rang Undang-Undang Kesihatan Mental (Pindaan) 2023, masing-masing bagi bacaan kali pertama.Kemudian, persidangan diteruskan dengan Perdana Menteri juga dijadual mengemukakan usul dengan mencadangkan Datuk Mas Ermieyati Samsudin (PN-Masjid Tanah) dan Wong Shu Qi (PH-Kluang), masing-masing dipilih sebagai Pengerusi dan Naib Pengerusi Jawatankuasa Kira-Kira Wang Negara bagi Majlis Parlimen Ke-15.Selain itu, Rang Undang-Undang Pengangkutan Jalan (Pindaan) 2023, serta Rang Undang-Undang Pengangkutan Awam Darat (Pindaan) 2023, Rang Undang-Undang Lembaga Pelesenan Kenderaan Perdagangan (Pindaan) 2023 dan Rang Undang-Undang Pencetakan Teks Al-Quran (Pindaan) 2023, turut tersenarai dalam Aturan Urusan Mesyuarat untuk bacaan kali kedua.Pada 28 Feb lepas, Yang Dipertua Dewan Rakyat Datuk Johari Abdul memaklumkan persidangan Dewan Rakyat bagi Mesyuarat Pertama Penggal Kedua Parlimen Ke-15 ditambah dua hari lagi iaitu pada 3 dan 4 April, menjadikan tempoh bersidang keseluruhan selama 31 hari.Keputusan itu dibuat bagi membolehkan beberapa rang undang-undang dan urusan kerajaan dapat dibentang dan diputuskan di Dewan Rakyat.-BERNAMA


Remaja maut rempuh pacuan empat roda

(Mayat mangsa dihantar ke Hospital Sungai Bakap untuk bedah siasat)

SEBERANG PERAI, 4 April- Hasrat seorang remaja untuk membeli baju raya tidak kesampaian apabila dia maut selepas motosikal ditunggangnya merempuh sebuah kenderaan pacuan empat roda.Mangsa, Mohamad Donny Aliff Rasdi, 18 tahun dipercayai hilang kawalan sehingga merempuh kereta jenis pacuan roda jenis Mitsubishi itu di Kilometer 8.9 Jambatan Sultan Abdul Halim Mu'adzam Shah menghala ke Batu Kawan, lebih kurang jam 10.30 semalam.Mangsa yang berasal dari Kampung Makam, George Town, meninggal di tempat kejadian akibat kecederaan di bahagian kepala.Kejadian berlaku ketika mangsa yang merupakan anak tunggal dikatakan dalam perjalanan ke Uptown Perda di Bukit Mertajam dengan beberapa rakannya yang menunggang motosikal secara berasingan.Mayat mangsa dihantar ke Hospital Sungai Bakap untuk bedah siasat.Ketua Polis Seberang Perai Selatan, Superintendan Lee Chong Chern, mengesahkan kejadian.

(Keadaan motosikal milik mangsa yang remuk akibat rempuhan)


KKD, BNM terus kerjasama bendung penipuan sektor kewangan

KUALA LUMPUR, 4 April - Kementerian Komunikasi dan Digital (KKD) komited untuk terus bekerjasama dengan Bank Negara Malaysia (BNM) bagi membendung kes penipuan dalam sektor kewangan.Menterinya, Fahmi Fadzil berkata komitmen itu diperkukuh melalui pertemuan beliau bersama Gabenor BNM, Tan Sri Nor Shamsiah Mohd Yunus.

"Kami komited untuk bekerjasama membendung kes penipuan dalam sektor kewangan. InsyaAllah kerjasama ini akan diteruskan ke arah landskap digital yang lebih selamat," kata Fahmi menerusi catatan di Facebook.Fahmi berkata, dalam pertemuan itu mereka turut berbincang mengenai soal unjuran ekonomi terutamanya dalam bidang digital.Sementara itu, dalam catatan berasingan, Fahmi memaklumkan beliau turut mengadakan perbincangan dengan Persatuan Institusi Perbankan dan Kewangan Islam Malaysia (AIBIM) mengenai kesedaran penipuan dalam talian.Antara kes penipuan dalam talian yang sering dilaporkan media ialah e-dagang atau pembelian secara dalam talian, kes pinjaman tidak wujud, pelaburan, Macau Scam dan Love Scam.


Tiada doktor terlibat mogok di Perak - Exco

IPOH, 4 April- Tiada doktor yang terlibat dengan mogok di Perak dan kehadiran mereka di semua hospital serta klinik adalah 100%, setakat semalam.Exco Sumber Manusia, Kesihatan dah Hal Ehwal Masyarakat India, A.Sivanesan turut berkata, khidmat kesihatan juga berjalan lancar seperti biasa."Saya dapat maklum balas daripada pengarah kesihatan Perak bahawa kesemua doktor 100% hadir bekerja semalam."Tiada seorang pun yang tidak hadir tanpa sebab dan rekod," beliau berkata demikian ketika menghadiri Majlis Berbuka Puasa bersama media di sini.Sehingga kini, terdapat seramai 1,611 doktor kontrak di negeri itu dengan 400 daripadanya adalah berstatus pakar.


Duda maut jatuh tingkat sembilan bangunan PPR

(Foto FB Jabatan Bomba dan Penyelamat Malaysia)

KRUBONG, 4 April- Seorang lelaki maut selepas terjatuh dari tingkat sembilan bangunan Program Perumahan Rakyat (PPR) Krubong di Paya Rumput, di sini, semalam.Jabatan Bomba dan Penyelamat Malaysia (JBPM) Melaka memaklumkan, pihaknya menerima panggilan kecemasan melalui talian MERS 999 berhubung kejadian pada pukul 5.55 petang.Bertindak atas maklumat itu, seramai enam anggota dari Balai Bomba dan Penyelamat (BBP) Cheng menaiki jentera FRT dikejarkan ke lokasi kejadian.Menurut Komander Operasi, Pegawai Bomba Kanan (PBK) II, Jamian Saleh berkata, mangsa berusia 45 tahun disahkan meninggal dunia di atas bumbung tingkat dua bangunan terbabit oleh petugas perubatan.Anggota bomba kemudian bertindak membawa turun mangsa daripada kawasan tersebut dan menyerahkan mayat mangsa kepada pihak polis untuk tindakan selanjutnya. Operasi ditamatkan pada pukul 7.55 malam.Sementara itu, Ketua Polis Daerah Melaka Tengah, Asisten Komisioner Christopher Patit berkata, siasatan awal mendapati kematian mangsa yang berstatus duda itu tiada unsur jenayah.Katanya, mangsa tinggal seorang di salah sebuah unit di tingkat sembilan berkenaan.Punca sebenar kejadian masih dalam siasatan.


Gempa Sumatera: Bomba KL terima panggilan bangunan bergegar

KUALA LUMPUR, 4 April- Jabatan Bomba dan Penyelamat Malaysia (JBPM) Kuala Lumpur menerima laporan berlaku gegaran di Flat Pudu Impian 1 di ibu kota, susulan kesan dari gempa bumi yang berlaku di utara Sumatera, Indonesia pada pukul 9.59 malam waktu tempatan.

"Pusat Gerakan Operasi Kuala Lumpur (PGOKL) menerima panggilan kecemasan daripada MERS 999 pada pukul 11.13 malam."Seramai 10 anggota dari Balai Bomba dan Penyelamat (BBP) Pudu bersama sebuah jentera FRT dan sebuah jentera Unit Bantuan Perkhidmatan Kecemasan (EMRS) dikejarkan ke lokasi kejadian," menurut kenyataan.Komander Operasi, Pegawai Bomba Kanan (PBK) II, Mohd Zaini Mohd Omar berkata, setibanya pasukan bomba di lokasi, pemantauan dibuat di sekitar bangunan dan didapati tiada berlaku sebarang rekahan pada bangunan."Bangunan berada dalam keadaan selamat. Tiada kecederaan dilaporkan," katanya

Artikel berkaitan:Gempa bumi 6.1 magnitud gegar utara Sumatera